text:
Gatsibo: Abatoza b’intore barasabwa kuba umusemburo w’aho batuye
Abatoza b’intore bafata ifoto y’urwibutso hamwe n’ubuyobozi bw’Akarere ka Gatsibo Abatoza b’intore batoje abanyeshuri barangije amashuri yisumbuye, basabwe kuba umusemburo w’aho More...
Gatsibo: Urubyiruko rwakanguriwe kuba umusemburo wo kurwanya ibiyobyabwenge
Hangijwe ibiyobyabwenge byiganjemo kanyanga, chief waragi hamwe n’urumogi Urubyiruko rurangije amashuri yisumbuye rwo mu mirenge itandukanye igize akarere ka Gatsibo rurakangurirwa kuba umusemburo wo kurwanya More...
Nyabubare: Ntihakirangwa ibikorwa by’urugomo kubera kureka ibiyobyabwenge
Muri iyi santeri ya Nyabubare mbere babyukaga bajya kunywa kanyanga Bamwe mu batuye mu gasanteri ka Nyabubare mu murenge wa Rugarama, Akarere ka Gatsibo, bemeza ko ibikorwa by’urugomo n’ibiyobyabwenge More...
Gatsibo: Mayor vows to improve district performance
Richard Gasana Gatsibo district Mayor Richard Gasana, has said he believes his district can do better, despite the previous poor performance.           He said this while More...
Gatsibo: Bafashe ingamba nshya zo kuzesa imihigo
Umuyobozi w’Akarere ka Gatsibo Gasana Richard Nyuma yo kuza ku mwanya wa 24 mu mihigo, ubuyobozi bw’Akarere ka Gatsibo bufatanyije n’abaturage ubu bafashe ingamba nshya. N’ubwo Akarere More...
Kabarore: Abacururiza utubari mu ngo baratungwa urutoki
Ibiyobyabwenge bifatwa biramenwa ku bufatanye n’inzego z’umutekano Bamwe mu batuye mu Murenge wa Kabarore, ntibishimiye abacururiza inzoga mu ngo kuko biba intandaro ku bana mu kunywa ibiyobwabwenge. Umubyeyi More...
Gasange: Urubyiruko ruremeza ko Perezida Kagame yarukuye kure
Urubyiruko rwibumbiye muri za koperative zitwara abantu, mu karasisi mbere yo gutanga ibitekerezo byabo Urubyiruko rwo mu Murenge wa Gasange mu Karere ka Gatsibo, ruvuga ko kuva Perezida Kagame yatangira kuyobora More...
Rugarama: Basabye ko Perezida Kagame yazakomeza kuyobora kugeza ananiwe
Abaturage bari bakubise buzuye baje gusaba ivugururwa ry’itegeko nshinga Abaturage bo mu murenge wa Rugarama bagendeye ku byiza Perezida Kagame amaze kubagezaho kuva yatangira kuyobora Igihugu, bifuje ko More...
Rugarama: Basabye ko Perezida Kagame yazakomeza kuyobora kugeza ananiwe
Ibyishimo na morale byari byose mu baturage b’Umurenge wa Rugarama Abaturage bo mu murenge wa Rugarama bagendeye ku byiza Perezida Kagame amaze kubagezaho kuva yatangira kuyobora Igihugu, bifuje ko yazakomeza More...
Kabarore: Bizeye ko Perezida Kagame atazabatenguha ku cyifuzo cyabo
Abaturage wabonaga bafite ibyishimo byinshi Abaturage basobanurira abadepite icyabateye kwandika basaba ihindurwa ry’ingingo ya 101 Abaturage bo mu murenge wa Kabarore mu karere ka Gatsibo, bavuga ko bafite More...


c: text/html

text:
Kuribo rero siporo ivuze byinshi, uretse kuyitangaho amafaranga bashyigikira amakipe bakunda binabatwara n’umwanya mu kuyikora cyangwa kuyikurikirana ku matelevisiyo.
Urubuga elcrema rutagaza ko ku mugabo uba warihebeye siporo muri ubwo buryo bimubera byiza kuba yakundana n’umukobwa cyangwa umugore uyikunda kugira ngo bajye bagira ibintu byinshi bibahuza, dore ko iyo bitagenze bityo usanga hari ingo nyinshi zisenyuka bitewe n’uko umugore atihanganira uburyo umugbo we yitwara mu bijyanye n’imikino.
Bimwe mu byiza gushaka umugore ukunda siporo
1. ‘Weekend’ iba ivuze byinshi kuri bombi
Muri ‘Weekend’ nibwo usanga abafana b’amakipe atandukanye bategereje kuzishima bakurikirana uko imikino irimo kugenda. Ibyo rero abagabo babiha agaciro cyane.
Iyo umugabo afite umugore ukunda siporo, bose babasha kwishimana muri ‘Weekend’, bakaba bari kumwe aho kugira ngo umwe yijyane mugenzi we asigare mu bwigunge.
Ibi bigira umumaro cyane ku mikino iba mu gicuku, aho usanga umugore yirakaje ko umugabo we amurutisha umupira ndetse bikaba byanabasenyera.
Ibyo rero ntibijya bibaho mu rugo rw’abakunda imikino kuko iryo joro usanga umugore aba ari kumwe n’umugabo.
Gufatanya kureba umupira n’umugore wawe mu gicuku ngo biba bimeze nk’igihe cyo kurambagizanya aho umwe aba atifuza gusiga undi cyangwa kumuva iruhande.
2. Bene uwo mugore yumvikana n’inshuti z’umugabo we
Iyo umugabo akunda siporo n’inshuti ze na zo ziba ziyikunda, iyo rero umugore na we ayikunda, izo nshuti zimwibonamo ndetse bakagira byinshi baganira kuko na we aba abikurikiranira hafi.
Iyo umugore adakunda siporo ngo izo nshuti z’umugabo ntizimwibonamo ndetse babura n’ibyo baganira kubera ko baba badahuje.
3. Umugore wawe muvuga rumwe
Iyo ibyo mukunda ari bimwe n’umubano wanyu uriyongera mukarushaho gusabana. Gufata igihe runaka muhugiye mu bintu bimwe bifasha gukomeza kongera urukundo rwanyu.
Mubusanzwe umugore udakunda siporo ahora yumva ko atitaweho,adakunzwe kandi igihe umugabo yagiye kureba umupira cyangwa mu bindi bikorwa by’imikino aba yagiye kumuca inyuma naho umugore ubikunda aba yajyanye n’umugabo we bityo kutamwizera ntibibaho.
4. Igihe kinini muba muri kumwe
Mu gihe usanga abantu bamwe bakundana bashinjanya kuburana cyangwa umwe ntahe undi umwanya uhagije ngo bisanzuraneho, ku bakundana bose bibona muri siporo bo siko bimera kuko bahorana igihe cyabo kinini
Niba ukunda siporo ukaba udashaka amakimbirane mu rugo rwawe aturutse kuri ibyo uzashakane n’umuntu ubikunda.

robotstxt: allowed

filter: keep


text:
Zaburi 107:20 - Akohereza ijambo rye akabakiza indwara, Akabakiza kwinjira mu mva zabo.
Muri iki gitondo nategereje cyane kuri iri jambo nigamo amasomo akurikira :
N’ubwo ikomeje kurwara Isi yahawe Umukiza. Bumwe mu buhanuzi bwari bwaravuzwe kuri Yesu n’uko ari umukiza.
Kuva mu gitabo cyo kuva (15:26), Imana yari yarasezeranije abantu ko ariyo izabakiza indwara. Malaki (4:20) yerekwa haza izuba ryo gukiranuka rifite gukiza mu mababa yaryo. Mika mu buhanuzi bwe (5:1-5) avuga ko uwo ariwe uzadukiza. Yesaya we yandika amagambo akomeye agira ati "imibyimba ye niyo adukirisha"(53:5). Umukiza w’abari mu isi yaraje. Ni Yesu.
Akiza indwara zose z’umubiri zananiranye. Urebye amagambo Yesaya avuga, nta ndwara Yesu atavura n’ubwo zokamye abantu.
Abaganga bagerageza kuvura umubiri n’ubwo hari izabananiye. We akiza indwara zose z’umubiri. Ntabwo nzibagirwa umunsi Imana ingenderera mu nzozi ikankiza Sinusite nari maranye imyaka myinshi.
Akiza umutima. Umutima ugira indwara abaganga batavura : Intimba, agahinda, n’imibabaro. Ndetse n’imitima y’abaganga irarwaye ! Irwaye agasuzuguro, agahinda, akarengane, yakomerekejwe n’abo bakundaga babahemukiye. Yesu niwe uvura imitima yose iremerewe.
Nta muganga uvura umurwayi utabimwemereye. Umuganga arahari ariko benshi bazize kutabimenya no kutamutura indwara zabo. Wamenye ibya Yesu ukiza ? Njye MFITE UMUKIZA !
Mugire umunsi mwiza mwese !
Fidèle MASENGO,
Foursquare Church Kimironko
masengof@yahoo.fr
X yiyita intumwa Yakiyita BISHOP Z akiyita pasitori , nawe Dr Masengo ugatinyuka ukiyita Bishop, uzi eza ba XYZ , Ubushobozi bwabo ,,,,,,,,,,,,,,,,,,,,,,,,no ndabyanze you are more than XYZ, niba Titre tukuziho utakiyishaka , nzi ubuhanga bwawe kora ubushakashatsi , ushake izina ry` ivugabutumwa rikubereye , NABI , UWIGIYE KU BIRENGE BYA GAMARIHERI ,,,,N` ANDI ,
Amateka y’uko Umwuka Wera yamanukiye bwa mbere mu Bigutu mu karere ka...
"Igihe cyawe kirasohoye" Dr Bishop Fidèle Masengo
"Icyo Imana yakwanditseho ntawe uriho wagihindura" Rev. Pst Rwagasana...
Uganda : Abafite ubumuga bwo kutumva basenga bate ?
"Igipimo cyo gukiranuka kwawe" Bishop Masengo Fidele
16-01-2017br>
Umurundi Nahimana Thomas, ari guteka umutwe muri Amarika
16-01-2017br>
Fatima-Portugal : Habaye umuhango wo gusezera kuri Kigeli V, ikimenyetso...
16-01-2017br>
Perezida Kagame yitabiriye Inama ya 27 ihuza u Bufaransa n’ Afurika I...
14-01-2017br>
DONALD TRUMP Ashobora kuba atazi ikimuhatse n’ubwo agiye kuba Perezida...
14-01-2017br>
Press Conference : Intambara yongeye kurota hagati ya Donald Trump...
13-01-2017br>
Uko Kigeli bashakaga kumutabariza muri Portugal, n’ uko yazanywe mu Rwanda...
13-01-2017br>
Mugihe twiturije Abanyapolitiki n’Abaherwe barategura aho bazahungira
12-01-2017br>
Amahano : Umwami wimikiwe ishyanga


text:
Umuntu niyiyeza azaba abaye igikoresho cy’Imana/Ev.Donath
2TIMOTEYO 2:21 “ Nuko umuntu niyiyeza akitandukanya n’ibidatunganye, azaba abaye ikintu cyo gukoreshwa iby’icyubahiro cyejejwe, kigirira nyiracyo umumaro kandi cyatunganirijwe imirimo myiza yose.”
Yesu ashimwe,nejejwe no kusangira namwe aya magambo meza. Umuntu niyiyeza azaba igikoresho cy’Imana. Kuki abantu dukeneye kwezwa. Cyane si uko dukeneye ko Imana idugira ibitangaza mu kudukoresha ahubwo dukwiriye guharanira ijuru kuko umuntu wese utejejwe atazareba Umwami Imana (abaheburayo 12:14).
Icya kabiri niba dukeneye ko Imana idukoresha dukwiriye kubanza kureba niba koko tujyanye cyangwa se tuberewe n’ubutumwa bwiza. Kuko harigihe twishuka kenshi ngo turimo gukorera Imana ariko Imana yareba kwezwa kwacu kukabura, tukagaragara nk’abantu badafite umumaro mumaso y’Imana ndetse Imana ikabona turimo gutera waraza.
Hari ibintu byinshi birimo gutuma abantu bagaragara nk’abadashyitse mu maso y’Imana. 2Timoteyo3:1-5. Abantu barimo biyita abakozi b’Imana ariko ari abakunzi b’impiya, birarira, ibyo bakoze bakabikorana kwibona, batukana, batumvira, indashima, batari abera, badakunda n’ababo, batuzura, babeshyerana,batirinda, bagira urugomo, badakunda ibyiza, bagambana, ibyigenge, bikakaza, bakunda ibibanezeza aho gukunda Imana, bakagira ishusho yo kwera ariko bahakana imbaraga zako.
Iyi mirimo yerekana ubuhenebere yavuzwe na Pawulo, ntabwo yayivugaga kubantu bo hanze y’itorero (urusengero) yavuze ko ibyo bihe bishobora gushyikira abantu mugihe cyose batabaye maso. Harigihe abakristo basigara kwizina gusa ariko iby’ubugingo barabinyanzwe, bagakorera inyuma ya zero, bagakora Imana itabashima, ariko kuko urukungu rukwiriye gukurana n’amasaka Imana ikabareka.
Bibiliya ikavuga ngo urabikora byose nkakwihorera ukibwira ko mpanywe nawe,ariko nzabishyira imbere yawe uko bikurikirana. Ntabwo Imana ishaka ko tugendera mu kivunge ngo turi abakozi bayo ariko yadushakaho imbuto ikazibura, yadushyira ku munzani tukabura ibiro, ikabona tuyishimisha iminwa ariko Imitima ikaba kure yayo. Kuko umurimo wo kwezwa uri imwe mu mirimo myiza Imana idushakaho.
Bakundwa bene data dusangiye gucungurwa, Imana ishaka ko tuyikorera ariko dufite ubugingo muriyo. Kuko umuntu niyiyeza akitandukanya n’ibidatunganye azaba abaye igikoresho cyiza cy’Imana cyatunganirijwe imirimo myiza yose. Dukeneye ko imirimo dukora igira igisobanuro cyiza imbere y’Imana, nitwiyeze nayo yiteguye kudukoresha ndetse no kutugeza aho tutaragera.
Gira icyifuzo cyo gukora uko Imana ishaka ko ukora, ibisarurwa nibyinshi ariko abasaruzi ni bake, Nehemiya we yaravuze ngo ibishingwe nibyinshi ariko abikorezi bacitse intege. Niwe uha intege abananiwe kandi abatibashije ikabongerera imbaraga.
2Timoteyo4:17”Nyamara Umwami wacu yarampagurukije arankomeza” Imana ibasha kugukomeza ukaguma mubyo kwera byera cyane amaze ukayikorera uko ishaka.Imana ibahe umugisha kubwo gukorera Imana ariko mwita kubwere Imana ishakako dukorana umurimo.
Ev.NDAGIJIMANA Donath


text:
Umurambo w’umwana warohowe mu kidendezi
Umurambo wa Ishyaka Jean Aimé, w’imyaka 16 warohamye, kuri uyu wa 25 Kamena 2016, mu kidendezi cyo kuri Strabag mu Karere ka Musanze wabonetse ku bufatanye n’ingabo zirwanira mu mazi.
Ishyaka, wo mu Karere ka Rubavu, mu Murenge wa Rugerero, bivugwa ko yagiye mu Karere ka Musanze ku wa 25 Kamena 2016 hamwe na mugenzi we bagiye kureba Primus Guma Guma Super Star kuko bari babwiwe ko ihabera.
Bamaze kuhagera mu masaha y’umuganda berekeje ku kidendenzi cy’ahitwa kuri Strabag mu gihe bari bategereje kujya mu birori bya Guma Guma. Uretse nyakwigendera utari uzi koga abandi bari babizi bahageze biyambura imyenda bajya mu mazi ari na bwo Ishyaka yahise arohama.
Ubutabazi bwahise bukorwa kuko uretse inzego z’ubuyobozi zitandukanye zahageze n’abaturage ubwabo bagerageje kujya mu mazi baramushaka baramubura kugeza kuri uyu wa 26 Kamena 2016, ubwo hitabazwaga ingabo zirwanira mu mazi zikorera mu Karere ka Rubavu.
Uwineza Hadjara Naira, utuye mu Mudugudu wa Nyamuremure mu Kagari ka Kigombe ari na ho icyo kidendezi kiri, n’umwe mu baturage bagiye mu mazi gushaka Ishyaka akimara kurohama, avuga ko bari mu nama nyuma y’umuganda bakumva abantu batabaza ko umwana apfuye bahita bajya gutabara.
Ati “ubwo naraje nkuramo umupira nari nambaye n’inkweto n’amaherena na shenete n’agatambaro nikubitamo ndoga, ngera ahantu hari amazi asa n’umuhondo ndaharenga maze kuharenga ngera ahantu hari amazi asa n’icyatsi ashyushye umwuka ubaye muke ndazamuka, hashize akanya abandi bagabo bari ku ruhande baravuga bati ‘yaguye hano nsubiramo icyo nabonye n’ipera niba ari ryo yari afite simbizi mubuze ndazamuka”.
Uretse abana bivugwa ko bakunda kogera muri kino kidendezi ngo n’abantu bakuru bakunda kujyamo ku buryo hamaze gupfira abantu batatu.
Umuyobozi w’Akarere ka Musanze Wungirije ushinzwe Ubukungu, Habyarimana Jean Damascene, avuga ko bafashe ingamba zo kuhashyira uburinzi.
Ati “Tugiye kuhashyira uburinzi dushireho abantu bagomba kuhahora kugeza ubwo tuzabonera ubushobozi bwo kuhazitira kuko n’igikorwa gikomeye gisaba ubushobozi bukomeye.”
Nubwo ariko ubuyobozi buvuga ko bugiye gukaza uburinzi kuri kino kidende abaturage batuye mu Mudugudu wa Nyamuremure bavuga ari ho bavoma biboroheye kuko ahandi babona amazi ari kure.
Ubusanzwe ngo iki kidendezi nticyabagaho ahubwo cyaturutse ku ikorwa ry’umuhanda. Sosiyete ikora imihanda y’Abashinwa, yatangiriye gukora umuhanda Kigali- Musanze muri 2008 ngo yagiye ihacukura kugeza aho bageze ku mazi havuka ikidendezi. Nyuma haje kuza sosiyete Strabag ikora igice cya Rubavu - Musanze.


text:
Kuko Yesu abishaka kandi abishoboye nawe agiye kukurengera
“Ariko niba ubishobora,tugirire imbabazi udutabare” Yesu aramubwira ati uvuze ngo niba mbishobora? Byose bishobokera uwizeye”. Uwo mwanya se w’umwana avuga cyane ati ndizeye “Ndizeye ,nkiza kutizera”. Yesu abonye iryo teraniro ry’abantu rimushikiye biruka acyaha dayimoni ati yewe dayimoni utavuga kandi utumva,ndagutegetse muveho, ntukamugarukeho ukundi”.(Mariko 9:23).
Nk’uko tubisoma muri Matayo 1:21, Luka 1:27, Yesaya 7:14, Yesu afite ubutware mu isi no mu ijuru bwo gukiza abantu ibyaha byabo, ndetse yahawe n’Imana ubushobozi bwo kugeza abantu kuri yo, hejuru y’ibyo rero nk’uko yabyivugige ngo “Mwese abarushye n’abaremereye muze munsange ndabaruhura (Matayo 11:28), hariho no gukiza abantu intimba n’imibabaro itari imwe. Iyi mirimo myiza ya Yesu ikaba ikorwa hadashingiwe ku marangamutima kuko twese adukunda kimwe, ahubwo ayikora nk’umubyeyi udatoranya ku butoni (Ibyakozwe 10:34).
Ubuzima bukomeye bwa buri munsi tunyuramo, bujya butuma abantu bamwe na bamwe batabasha kwakira kugiraneza kw’Imana, ndetse hakaba hari n’igihe bamwe bayishyiraho urubanza bakayifata nk’Imana idakiranuka, cyangwa se ifite bamwe itonesha, abandi bo ikagaragara nk’ibateye umugongo cyangwa se itabitayeho, ibi rero iyo urebye kamere y’Imana usanga abayifata gutyo atariko byari bikwiriye, kuko bibiliya itwereka neza ko Imana ari urukundo (1 Yohana 4:8), kandi ko ifite byinshi byiza yibwira kutugirira.
Bene data dukwiriye gusobanukirwa neza ko Imana yita ku mibabaro yacu nk’uko tubisanga muri Zaburi 34:7 hagira hati “uyu munyamubabaro yaratatse, Uwiteka aramwumva amukiza amakuba n’ibyago bye byose’’, tubona kandi henshi Yesu yagiye yumva abababaye akabatabara (yakijije ibimuga,ahumura impumyi,azura abapfuye batari bamwe), ibi byose biduhamiriza ko nta natwe Imana itazirengagiza gutaka kwacu tuyitakira ku manywa na nijoro, keretse nitubigiramo uruhare tukayibuza gukora nk’uko yabigaragarije umuhanuzi wayo Yesaya( yesaya 59:1-2) ngo “dore ukuboko kw’Uwiteka ntikwaheze ngw’ananirwe gukiza; n’ugutwi kwe ntikwapfuye ngw’ananirwe kwumva. 2 Ahubwo gukiranirwa kwanyu nikwo kwabatandukanije n’Imana yanyu, ibyaha byanyu ni byo biyitera kubim’amaso, ikanga no kwumva.’


text:
Bamwe baba bafite ubwoba bwo gutakaza abakunzi ngo ibyiza ni uko mwatandukana uzize kureba kure no kumenya guhakana igihe ikintu utakishimiye aho kurindira ko azaguhararukwa akakureka bitewe n’uko nta nama nzima wungura uwo mukunzi.
Urubuga elcrema rutanga inama ku bagore n’abakobwa kugira ngo bajye babasha kwihagararaho ntibahinduke ibikoresho by’inshuti zabo kuko bibagiraho ingaruka nyinshi.
1. Ntukamwemerere ko muryamana bitakurimo
Iyo ugikundana n’umusore ukamumenyereza ko muryamana,agaciro yaguhaga kagenda kagabanuka.
Niba koko umusore agukunda ukamwangira ko muryamana igihe mutarabana n’ubundi arakomeza akagukunda akanabikubahira.
Gukundana ni ukwitonda, n’iyo umusore yakubwira ko nubyanga mutandukana uba ugomba kwihagararaho kuko si we wenyine ubuzima bwawe buba bwubakiyeho.
2. Wikwita ku magambo, reba ibikorwa
Bavuga ko ingunguru zirimo ubusa arizo zivuga cyane. Ntabwo umukobwa muzima ushaka kubaka urugo agendera ku magambo asize umunyu abwirwa nyamara atagira ibikorwa.
Umuntu ugusezeranira ibintu byinshi ariko ntibisohore ,iyo ukomeje kumwihambiraho uhinduka igikoresho cye kuko ari wowe ushyira mu bikorwa ibyo yavuze maze akagufa uko yiboneye.
3. Wikwihambira ku muntu utagukunda
Iyo wiyeguriye umugabo utari mu rukundo neza twavuga ko asa n’uwikinira, birakuvuna cyane, ugasanga umutima wawe uhora ubabaye.
Agukoresha uko abyumva akagufata uko abonye akakuvugisha cyangwa akabireka kuko aba aziko ntacyo we ahomba.
Ugomba kubanza ukagenzura ukamenya koko niba ibintu arimo abikomeje, niba agukunda koko , ni bitaba ibyo uzavunika kandi ni yo mubaye urugo urwikorera wenyine.
4. Reba ibihe mugirana niba byungura
Ntabwo uba ukwiriye guhatiriza ngo ukomeze wishyiremo umuntu mumarana igihe kinini mutongana kurenza uko mwishimana.
Igihe iminsi yanyu myinshi muyimarana hari ibyo mutumvikana kurenza ibyo mwumvikanaho, uba ugomba gufata umwanzuro wo kwibohora izo ngoyi.
Iyo uri kumwe n’umuntu muhuje utagukandamiza muhora mwishimye mugakina mukagira n’ibihe byo guseka.
5. Ntukemere inama ze mbi
Ugomba kuba umukobwa utemera gushyira mu bikorwa inama mbi z’inshuti ye.
Iyo utangiye gushyira mu bikorwa inama mbi akugiriye, birangira utakigira ikintu uhakana, ugahinduka umucakara we ndetse byanarangira akaba yakwihakana.
Ugomba kwiga guhakana kuko nibwo nawe azakugarukira akabona ko hari aho mutandukaniye hari icyo umaze mu buzima bwe.
6. Banza urebe uburyo yita ku muryango we
Niba atita ku muryango we, na we ntazakwitaho. Umusore udafitanye imibanire myiza n’ababyeyi cyangwa n’abagize umuryango, nawe ntazagutinya azagufata uko yiboneye udafite n’uwo utakira kuko atabibonamo.
7. Genzura ko uri umuntu umuteye ishema
Umusore utakwishimira,azajya aguhamagara gusa ariko hari icyo agukeneyeho cyangwa izindi gahunda agufiteho.Bene uwo nguwo ntabwo azakwereka inshuti ze.
Uwo muntu uzakwihererana akakugaragariza ko mu byumva kimwe ariko mu bandi akaryumaho, burya ntabwo aba ashobora kuzagukoresha ibyo ashaka.
Nubwo izina atari kamara hari n’izindi zakurikizwa, icy’ingenzi ni uko umuntu agomba kwiha agaciro kugira ngo n’abandi bakamuhe.


text:
Imbere yawe urareba iki? (Igice cya 2) Pasteur Desire Habyarimana
Tugarutse ku iyerekwa rya Ezekiyeli, amaze kuvuga ngo “Mwami ni wowe ubizi,” Imana yarabikoze, igufwa risanga rigenzi ryaryo, aratangara nk’uko nawe umunsi umwe azagutangaza kuko Yesaya yahanuye Yesu aravuga ngo “Umwana duhawe azitwa Igitangaza” (Yesaya 9:6).
Imana ibwira Ezekiyeli ngo ahanure uko ategetswe: Abwira amagufwa ngo “Mwa magufwa mwe, nimwumve ijambo ry’Uwiteka!” Mwari muzi ko amagufwa (Ibibazo, cyangwa ibigeragezo) yumva? Yesu yaravuze ngo mugize kwizera kungana n’akabuto ka sinapi, mwabwira umusozi ngo ushinguke ahawo utabwe mu nyanja, na wo ukumvira ukagenda.
Tangira ubwire ibibazo byawe ko bitakiri ikibazo, uhanurire ayo magufwa yumye uzareba ikivamo kuko uhanura uko utegetswe n’Imana. Ikibazo ni uko duhora twatura nabi. Ariko uwo twizeye ashobora byose, n’ibyo byawe arabishobora. Niwatura intsinzi uzatsinda, ariko niwatura gutsindwa uzahora mu buzima bwo gutsindwa. Yeremiya 15:19 haravuga ngo “Ibishimwa nubikura mu bigawa, uzamera nk’akanwa kanjye.” Mu migani haravuga ngo nutekereza iby’ubupfu wifate ku munwa, kuko ijambo watuye ni ryo rizatuma utsinda cyangwa ritume utsindwa, kandi imbere y’umumarayika ntuzavuga ngo waracitswe. Ijambo ryawe rizagutsindisha cyangwa rigutsindishirize ku munsi ukomeye w’Imana.
Agiye kubona abona imitsi irenga ku magufa (Imitsi isobanura imbaraga), Imana izadukorera ibintu birimo imbaraga zayo nyinshi. Mu Befeso 3:20-21 havuga ngo Imana ibasha gukora ibiruta cyane ibyo dusaba n’ibyo twibwira nk’uko imbaraga zayo ziri zidukoreramo. Imana ikoze ibingana n’ubwenge bwawe, ntiyaba ari Imana. urugero, yanyujije Abisirayeli mu nyanja itukura ifite ubujyakuzimu bwa metero 2000, ariko ibaciramo umuhanda. Yasenye Yeriko, ikamya Yorodani ifite km 23, n’ubu iracyakora. Imbaraga zazuye Yesu nta ho zagiye, n’ubu zirazura abantu kandi igikomeye yakoze ni ukudukura mu byaha ibindi bizakurikiraho.
Agiye kubona abona inyama zirengaho (Inyama zisobanura ubuzima bwiza. Iyo umuntu yabonye ubuzima bwiza, arabyibuha cyane). Imana itanga ubuzima bw’Umwuka n’ubw’umubiri bisanzwe, kuko Abaroma 8:32 havuga ngo “Iyaduhaye Kristo izamuduhana n’ibindi byose.
Ikibazo ni uko iyo abantu benshi babuze ibibatunga mu mwuka barananuka; kandi iyo ubyibushye cyangwa unanutse, wowe ubyimenyaho n’abandi bakabikubwira. Burya iyo umeze neza mu mwuka biraboneka, ariko iyo bitagenda intege nke zikwishe na byo biraboneka. Mbifurije ko Imana ibateraho inyama zo mu mwuka, mwishimire umubyibuho mwe kunanuka kandi kwa Data hari byose, hari amata y’umwuka.
Abona uruhu (urukoba) rurengaho (urukoba rusobanura ubwiza). Kugira ngo umenye ko umuntu ari mwiza, umumenyera ku ruhu. Imana izaduha ubwiza bwayo. Yesu yasengeye abigishwa ati “Data, ubahe ubwiza” Yohana 17. Abana b’Imana bagira ubwiza bw’Imana budasanzwe. Mwari muzi ko nta munyabyaha uba mwiza? Kuko n’ubwo yakwambara imyenda ihenda cyane ariko abantu bazi ko asambana, aho kugira ngo babone imyenda myiza yambaye n’imodoka agendamo baravuga bati “Indaya, umujura aratambutse!” Icyaha gitwikira imyenda yambaye.
Ariko ibyiza, n’ubwo umuntu yaba ari indaya agakizwa, iyo atambutse baravuga bati “Murokore” aratambutse. Imana itanga ubwiza. Yesaya 60 haravuga ngo “Haguruka urabagirane, kuko ubwiza bw’Imana bukurasiye.”
Bibiliya iravuga ngo barahaguruka bahagarara ku maguru yabo. Imana ikunda ko duhagarara ku maguru yacu, tutishingikirije ku kintu cyose kuko abantu banze guhagararana na Yesu yumva ahubwo bagahitamo ba nyirasenge, nyirarume, akazi, amafaranga, imiryango, amashuri n’ibindi. Ibyo si byo bikugize, kuko Yesu yakubeshejeho. Ibyo bizaba umugisha bikurikire kuko uriho. Rekura ibintu byose wubake kuri Yesu, ibyo wumva ko bitariho utabaho ni ibigirwamana. Kandi Uwiteka atavuga ati “Ntukagire izindi mana mu maso yanjye!”.
Ku murongo wa 14 haravuga ngo “Nzabashyiramo umwuka wanjye, mubone kubaho.” Tuzabaho, kuko ijambo ry’Uwiteka ryabivuze. Tangira uhanure, ibyagiye bizagaruka. Imana izagushumbusha kabiri nka Yobu, utangire uvuge ko abadakijijwe bazakizwa. Ubukene ufite buzashira.
Iyicaye kuri ya ntebe iravuga ngo dore byose ndabihindura bishya! N’iyo bidahari yohereza umwuka we bikaremwa. Amen!
BYOSE BISHOBOKERA UWIZEYE!!!!
Niba utarakurikiye igice cya 1 kanda kuri iyi link ugisome
http://agakiza.org/spip.php?article2700


text:
Byavugiwe mu kiganiro cyateguwe na Minisiteri y’abakozi ba Leta n’Umurimo, Ikigo cy’igihugu giteza imbere imyuga n’ubumenyingiro (WDA), ndetse n’izindi nzego za Leta n’abikorera ku giti cyabo cyabaye kuri uyu wa mbere tariki 24 Ukwakira 2016.
Cyari kigamije gutangiza ku mugaragaro gahunda ya “NEP ( National Employement Program ) Kora Wigire” yo gukangurira abantu kwihangira umurimo, gahunda yatangiye ku ya 20 Ukwakira ikazasoza ku ya 21 Ugushyingo 2016.
Yagize ati " Tuzajya dufata abanyeshuri ba kaminuza cyangwa abo mu yisumbuye, bahabwe ubuhamya n’abantu bagize icyo bigezaho bahereye kuri duke.
Ibi bizabafasha guhindura ya myumvire ya kera y’uko umuntu yarangizaga amashuri yumva hari akazi ko mu biro kamutegereje.”
Rwamukwaya yongeyeho ko hari gahunda nshya nyinshi zigenda zivuka zongera imirimo ku isoko, avuga ko abanyeshuri bagomba gutozwa mbere kugira ngo hatazagira ibibatungura barangije kwiga.
“NEP Kora Wigire” imaze imyaka ibiri itangiye. Imaze guhanga imirimo irenga ibihumbi 80 itari iy’ubuhinzi.
Iyo gahunda ikaba yaragiyeho mu rwego rwo kunganira Leta, muri gahunda yihaye yo guhanga imirimo ibihumbi 200 buri mwaka, hagamijwe kurwanya ubushomeri.
Ubu bukangurambaga bwa Kora Wigire buzakomereza mu duce dutandukanye tw’igihugu, hasurwa ibikorwa by’iterambere NEP yagizemo uruhare kugirango abantu babashe kubona imirimo.
Bizafasha urubyiruko kurushaho gutinyuka no kwigirira icyizere, bakamenya ko bashobora guhanga umurimo, bakikorera bakiteza imbere bakanateza imbere igihugu cyabo.


text:
Hari ibintu bimwe na bimwe abakundana bakora bagatekereza ko ntacyo bitwaye kandi mu by’ukuri baba bangiza urukundo n’umubano wabo.
Iyo bigeze ku rukundo buri kantu kose ukoze, n’iyo wowe waba ukita gato kagenda kagira ingaruka zitari nkeya kandi bikaba buhoro buhoro ku buryo wisanga nta garuriro.
Urubuga Elcrema rutanga inama ku rukundo n’imibanire y’abantu ruvuga ko urukundo rwonyine rudahagije ngo abakundana barambane ari na yo mpamvu bakwiye kwirinda imyitwarire ikurikira.
1. Kwitana ba mwana
Kimwe mu bintu bisenya umubano w’abakundana ni ukwitana ba mwana.
Burya iteka iyo uhora uri muri yakoze ibi, mbese ikibaye cyose ukumva ko ari amakosa ya mugenzi wawe urukundo rwanyu rurahangirikira.
Ingaruka mushobora kutazibona ako kanya ariko uko iminsi ishira niko urukundo rugenda ruyoyoka mukisanga mutakibashije kubana kandi byaratangiye mubifata nk’ibyoroshye.
2. Kutavugana
Undi muco utari mwiza ariko uba hagati y’abakundana benshi ni ukutavugana.Ese ni gute azamenya ibyo utekereza, uko wiyumva n’ibyo wifuza kandi utigeze ubimubwira?
Burya kuvugana no guhana amakuru ni ingenzi cyane mu rukundo kuko bituma n’igihe mugiranye ikibazo mubasha kugikemura.
Guhana amakuru iyo bibuze hagati y’abakunda, nta kabuza urukundo rwabo rugenda ruyoyoka ndetse ntibabashe no kumenya icyabiteye.
3. Kwisuzugura
Ikindi kintu cyangiza urukundo ni ukwisuzugura no kutiha agaciro k’umwe mu bakundana.
Iyo wisuzugura bituma utekereza ko umukunzi wawe mudakwiranye, ugasanga ugirira abandi ishyari, ntiwizera umukunzi wawe ndetse rimwe na rimwe bikaba n’intandaro yo gufata ibyemezo bidakwiye.
Kwisuzugura bishobora no gutuma uburyo umukunzi wawe yakubonaga bihinduka kuko nawe ubwawe uba utiha agaciro ngo wiyiteho uko bikwiye.
4. Kwishongora no kumva uri miseke igoroye
Undi muco ukwiye kwirindwa n’abantu bakundana ni ukwishongora kuko biri mu byagiye bisenya imibanire y’abantu benshi.
Kwishongora bituma umuntu yumva ko ariwe kamara, ndetse gusaba imbabazi bikaba ingorabahizi kuko uba wumva uri umuntu ukomeye udakwiye guca bugufi.
Kwishongora kandi ntibitana no kumva ko uri miseke igoroye mbese nta kosa na rimwe ugira ahubwo iteka ugahora ubona amakosa yakozwe n’umukunzi wawe.
Ibi ariko ntibyubaka birasenya kuko uwo mubana ageraho akakurambirwa agahitamo kwigendera.
5. Kumva ko umukunzi wawe adashobora kukureka
Kumva ko umukunzi wawe adashobora gufata umwanzuro wo kukureka na byo biri mu byibanze mukwiye kwirinda kuko biri mu byangiza umubano wanyu.
Iyo utekereza ko uwo mukundana adateze na rimwe kuzagusiga, bituma urekeraho gukora bya bikorwa bituma umubano ukomera ndetse n’agaciro wamuhaga kakagenda kagabanuka.
Aha niho uzasanga umuntu ahora aca umukunzi we inyuma ariko akumva ko ntacyo bitwaye, aho gukosora amakosa akayahoramo.
6. Kumva ko byose bigomba gukorwa uko ubishaka
Ikindi gikwiye kwirindwa n’abakundana ni ugohora iteka wumva ko ibintu byose bigomba gukorwa uko ubishaka. Uyu ni umuco ugirwa n’abatari bake ariko batazi ko bawufite.
Ubundi mu rukundo umuntu yagakwiye kwiyibagirwa ntiyumve ko ibitekerezo bye n’ibyifuzo bye ari byo bigomba gushyirwa imbere ahubwo akareka na mugenzi we akagaragaza ko hari icyo ashoboye.
7. Kubika inzika
Muri kamere ya muntu usanga habamo kwibuka ibibi bakorewe n’abakunzi babo niyo haba haciye igihe kinini kurusha kwibuka ibyiza bakorewe nyuma umunsi umwe.
Kubika inzika ntacyo bifasha uretse gusenya kuko bituma iteka ikibaye cyose kibyutsa ibyashize kugeza ubwo kwihangana byanga umwe agafata umwanzuro wo kubivamo.
Umubano hagati y’abakundana ntushobora gusenyuka mu munsi umwe cyangwa ijoro rimwe ahubwo bituruka kuri iyi myitwarire ndetse n’indi tutabashije kuvuga.


text:
Ndi umugabo wo guhamya ko Imana iha ubwenge uwari umuswa, soma ubuhamya……
Ubu buhamya ni ubw’umuntu utarashatse kugaragaza amazina ye, ariko buragaraza imirimo itangaje y’Imana. Hari igihe abantu bashakira ibisubizo by’ibibazo byabo ahantu hatari ho, ariko Imana igira neza, ibyo yamukoreye byakubera ibihamya ko n’ibyawe yabikora.
Umva uko atangira avuga ati ’’Sinemeraga Imana ariko icyo Imana yankoreye cyanteye kuyizera!!’’
Ndi umunyeshuri wahuye n’ibikomeye cyane cyane mu ishuri kuko nagize ikigeragezo cyo gutsindwa cyane mu ishuri, ikizami cyose twakoraga naragitsindwaga , numvaga ntazi amaherezo yo gutsindwa kwanjye nkibaza nicyo nakora kikanshobera kuko nabaga nakoresheje uko nshoboye ariko bikanga. Igihe cyarageze nakira ubwo buzima, nari ntaramenya ko hari uwabasha kundarura kuko satani yari yaramaze kunyigarurira, yanzura ko ntacyo nzimarira.
Numvise bavuga ko Imana yamfasha nkabasha gutsinda ariko kuko numvaga mbikeneye, mbikora numva ari ukugerageza byazanga nabwo ngashakishiriza ahandi, nibwo rero nakoze ikizami cyasozaga umwaka nari ndimo ariko biba iby’ubusa ndatsindwa, biba ngomba ko nsibira. Nagarukanye amarira menshi ntangira gusenga Imana noneho mbishyizeho umutima, nyereka ibibazo byose mfite, nyisaba kumfasha ikankuriraho ikigeragezo nari mfite.
Imana ntiyatinze kunsubiza ubu ndatsinda neza mu ishuri, ndashimira Imana kuko ibidashobokera abantu yo ibishobora. Maze kwinjira mu Mana, ndababwiza ukuri nabonye ukuboko kwayo. Hari ubwo satani akwihererana akakugiraho ubutware, ariko reka mbabwize ukuri muri Yesu harimo ibisubizo byose by’ibibazo wibaza, harimo ubuzima utakura ahandi, harimo ibyishimo waburiye ahandi.
Imana yampaye ubwenge nari umuswa, ni ukuri ni Yesu wabikoze, muhaye icyubahiro kandi numva mufitiye ikizere ko n’ibindi azabikora, Imana ihabwe icyubahiro.
Imana ibahe umugisha.


text:
Birankwiriye gukora umurimo w’uwantumye hakiri ku manywa
Birankwiriye gukora umurimo w’uwantumye hakiri ku manywa (Yohana 9:4-5)
Ncuti yacu dukunda cyane, ndakuramutsa mu izina rya Yesu Kristo Umwami wacu. Nifuje ko tuganira iri jambo, kugira ngo tumenye ko gukora umurimo w’Imana bidukwiriye. Kandi ndasaba Imana ngo iduhe ihishurirwa n’imvugo nk’iya Yesu. Muri iri jambo harimo amagambo y’ingenzi akurikira:
1. Inshinga “Gukora”
2. Umukozi : Yesu
3. Igikorwa : Guhumura
4. Ukorerwa (Nyir’umurimo): Imana
5. Uwo igikorwa gikorerwaho: Impumyi
6. Igihe cyo gukora: igihe cya Yesu (imyaka 3)
“Nkwiriye gukora umurimo w’uwantumye hakiri ku manywa, bugiye kwira ni igihe umuntu atakibasha gukora. Nkiri mu isi ndi umucyo w’isi.”
Uwo ni Yesu wavuze iryo jambo, kandi ni we wivugaho. Iryo jambo ryari riturutse ku kibazo yari abajijwe n’abigishwa be bagira bati: “Ni uyu wakoze icyaha cyangwa ni ababyeyi be?”
Yesu yabashubije ko aho babona ikibazo cy’ubuhumyi cyaba cyaraturutse atari ho, ahubwo ababwira ko uwo muntu yavutse cyangwa yabereyeho kugira ngo umurimo w’Imana ukorwe.
Ngiryo ijambo ryiza Yesu yavuze yerekana aho umurimo w’Imana ushingiye. Burya umurimo w’Imana ugomba kwerekanirwa mu bantu bafite ibibazo. Niba nta kibazo, nta n’igisubizo cyaboneka.
Kugira ngo UKORE, icya mbere ni uko waba wabonye ICYAKORWA. Kugira ngo ubone igisubizo, icya mbere ni uko uba wumvise ikibazo.
Niba Itorero ryabonye ibibazo u Rwanda rufite, ubwo umuti na wo rizawubona. Burya ku isi nta kintu na kimwe kibaho kitaragize ugitekereza. Impamvu ibintu biriho, ni uko bifite ababitekereje, n’ababikoze.
Itorero rifite ubuzima ni IRIKORA, kandi umuntu muzima ni UKORA, kandi ukora ni uwabonye icyo akora.
Muri Yohana 9:4-5, turabona Umukozi ugomba gukora ari Yesu, kandi na we ubwe arabyemera kuko agira ati: «Nkwiriye gukora imirimo y’uwantumye hakiri ku manywa.» YESU ARAGUSHAKA NGO AGUKORESHE.
Biragaragara ko Yesu ari umukozi wujuje ibya ngombwa byose byo gukora:
Icya mbere: Yashakaga gukora «birankwiriye»
Icya kabiri: Yari azi uwamutumye (umukoresha)
Icya gatatu: Yari azi igihe cyo gukora (hakiri ku manywa)
Icya kane: Yari azi ko hazaza igihe cyo kudakora: ikintu cyose mu mwanya wacyo
Icya gatanu: Yari azi aho agomba gukorera: mu isi
Icya gatandatu: Yari azi icyo agomba gukora: Nkiri mu isi
ndi “UMUCYO W’ISI.” Ngiyo vision ye.
Icya karindwi: Yari azi ibyo agomba gukoresha (Yohana 9:6).
Acira amacandwe hasi atobesha akondo akamusiga mu maso.
Icya munani: Yari azi aho ikibazo kiri (ku maso)
Icya cyenda: Yari afite ubutware: “Genda wiyuhagire mu kidendezi cy’i Silowamu (bisobanurwa ngo “yaratumwe”)
Bene Data bakundwa, tugendeye kuri Yesu (dore ko ari nawe cyitegererezo cyacu) mbere yo gukora birasaba ko habanza UBUSHAKE (la volonté): Yesu yavuze ijambo ryiza cyane kandi rimfasha cyane ati: BIRANKWIYE! Ngiyo intambwe ya mbere ugomba gutera yewe mwene Data ncuti. Ugomba kubanza ukabyiyumvamo, ukumva ko bigukwiriye gukora. Gira uti:
BIRANKWIRIYE gusenga, kuririmba, kubaka, kubwiriza, gukundana, gusoma Bibiliya, gufasha impfubyi, gusura abarwayi, gukubura urusengero,…
Iyo warangije kubyiyumvamo, ukumva ko BIGUKWIRIYE, ukumva uko ari ibyawe nta wundi wo kubikora uhari uretse wowe, ukumva ko ari wowe kandi ukumva ubikunze, hakurikiraho kumenya UWO UKORERA: Uwagutumye. Burya iyo ukora umurimo kandi uzi uwagutumye, uzi imbaraga ze, uzi ukubasha bwe, uzi uko wahamagawe na we, ibyo bituma akora neza cyane kumenya Shebuja.
Urugero: Ubaye uzi ko ukora ahantu hakomeye, kandi aho ukora bakuzi neza ari na bo bakwihereye akazi, aho ugeze hose uba ufite icyubahiro n’ubutware kuko uzi ko uwagutumye mu kazi akomeye, kandi burya abantu na bo bakubahira aho ukora n’uko witwara.
Reba rero twebwe dukorera Imana yo mu ijuru (Gutegeka kwa kabiri 10:17-18). Icyampa kumemya uwampamagaye, byatuma nkora umurimo w’Imana neza. Kumenya uwo ukorera ni intambwe ikomeye cyane ku mukozi, kandi kumumenya ni na ho umenyera igihembo cyawe.
Umurimo w’Imana ni wo murimo mwiza kurusha indi mirimo yose ikorerwa mu isi. Ibyo ni byo, kandi ni ukuri.
Burya umurimo uba mwiza bitewe n’ibintu 2: Icya 1: uwo ukorera, icya 2: ibihembo. Dore uko bimeze: Dukorera Imana.
Ibihembo: Abaroma 2:7,10-11
1. Ubwiza
2. Icyubahiro
3. Kudapfa
4. Ubugingo buhoraho
5. Amahoro
Kandi ntitwakwibagirwa ko Imana itarobanura ku butoni: uwakoze neza wese izabimuha uhereye ku Muyuda ukageza ku Mugiriki. Nta handi ku isi bahemba ubugingo buhoraho, uretse kuba warakoreye Imana. Dukorere Imana tubyiyumvamo, Imana izaduhemba twishime. Amen.
Ev. RUDASINGWA Jean Claude


text:
Mu Rwanda rwa kera cyarazira kudashishoza, kwiyandarika, kwitesha agaciro, kutiyubaha mu myambarire, mu mivugire, mu mirire no mu minywere no kwisuzugura.
Byinshi muri ibi bitagisigasiwe nibyo benshi baheraho bavuga ko umuco wacitse cyangwa uri mu marembera. Gusa abashinzwe gusigasira umuco mu Rwanda siko babyemera kuko bavuga ko ibi bidasobanuye ko utaracika.
Mu Kiganiro kirambuye Radio Rwanda yagiranye n’Intebe y’Inteko Nyarwanda y’ururimi n’umuco, Dr Niyomugabo Cyprien ndetse na Uwiringiyimana Jean Claude usanzwe wigisha amasomo ya sinema muri Kaminuza yu Rwanda ishami rya Huye bagize icyo bavuga ku byibazwa ku muco Nyarwanda. Ni mu gihe kandi kuri uyu wa 24 Nzeri 2016 I San Francisco harabera ‘Rwanda Cultural Day’.
Nyakubahwa Niyomugabo Cyprien, uri intebe y’Inteko Nyarwanda y’ururimi n’umuco, ese koko umuco waracitse?
Dr Niyomugabo: Murakoze, mbere na mbere twakongera tukibukiranya umuco icyo aricyo kuko rimwe na rimwe tuvuga ko umuco wacitse turebye imyitwarire runaka tukayitiranya n’umuco kandi umuco ari ikintu kigari cyane.Njye nkunda kuwusobanura nk’ubuzima. Ibyo aribyo byose Abanyarwanda bariho, ni ukuvuga ko mu mitekerereze yabo, mu migenzo yabo, mu mikorere yabo, mu cyerekezo cy’ubuzima, gusabana bagamije amajyambere, mu gusabana Abanyarwanda n’abandi banyamahanga, mu gusabana n’Imana…, Ibyo byose biracyariho. N’ukuvuga ko umuco w’u Rwanda ukiriho.
None se izi mpungenge z’ababa bavuga bati ‘Byacitse’ mubasubiza iki?
Dr Niyomugabo: Impungenge mbere na mbere ni ukumenya umuco ucika ryari tube ariho duhera. Hari inzira ubundi ziteganywa n’abahanga mu Bumenyi n’Imitekerereze ya muntu zitegurwa mu guca umuco.
Izi ni gahunda abantu bategura nk’abakoloni cyangwa abandi bakurusha imbaraga bakazigutegurira iyo uri umunyantege nke. Kugirango uzagere igihe wiyanga, maze ukemera iby’abandi wowe ugasigara uri igishushungwe.Iyo warangije kumirwa n’imico y’abandi, rya reme rigutandukanya na wa wundi w’umunyamahanga, iyo wemeye kumirwa umuco wawe ushobora kuzima.
Ariko rero iyo wiyemeje kuvuga ngo umuco wanjye nzawihambiraho, ngo noneho sintume uhura n’undi muco icyo gihe urawuniga. Kuko umuco urakura, umuco urayega ugahura n’indi mico…,Gufunga umuco ntuwureke ngo uhure n’indi mico urazima.
Ibirangirire bivugwaho guta umuco cyane.Ese ibirangirire (Abasitari) by’Abanyarwanda ntacyabarangaga tukabitandukanya n’abandi tutagiye kwigana iby’abandi.
Iki kibazo cyasubujwe na Uwiringiyimana Jean Claude usanzwe wigisha amasomo ya sinema muri Kaminuza yu Rwanda ishami rya Huye.
Uwiringiyimana:Hari ugutira ugirango wiyungure hari no gutira witiranya, icyo twita mu ndimi z’amahanga ‘Acculturation”,aho wibwira ko udafite ikintu kandi kiri hafi yawe.Urugero watanze rwo kwambara amaherena, buri wese akunda gushaka kuba undi ari nayo mpamvu twiga.Buri wese ashaka kuva ku rwego wari uriho uyu munsi ukagera ku rundi.
Gusa bishobora kuba ikimungu mu gihe ibyo uri gutira utazi icyo bikumariye ugereranyije n’ibyo ufite. “Ese iryo herena nindyambara hari icyo rinyungura, ese kuba umusitari mu myumvire y’Umunyarwanda ni iki, ntari kwigana ibyo atumva ku buryo byamubera ikimungu ntamenye uwo ariwe”.
Kuba ikirangirire mu Rwanda ni ukuba intore, kuba Rudasumbwa mu mihigo,hari n’imidari n’impeta bahabwaga bishingiye kubyo yakoze. Abakoloni nabo bazanye imyumvire yo kwigisha Abanyarwanda icyo twita ubusirimu(Civilization) bakereka Abanyarwanda ko ari abanyamusozi.
Ubusirimu buri mu bitungwa agatoki ko byangije imico y’Afurika hirya no hino, ariko se nanone umuntu asanze mutambara akabambika aba ahemutse?
Dr Niyomugabo :Ubusirimu se ni bubi? Buri muntu wese aba ashaka gusirimuka mu bwenge, uba ushaka gusirimuka mu mibereho, mu mitekerereze. ubusirimu ntacyo butwaye ubwabwo.
Ahubwo dusubire mu mateka yacu, icyo twise ubusirimu ni iki? Kuko niho ikibazo gikomereye. Buriya ninacyo kibazo dufite dusa naho turi gushakira icyomoro, kuko hari igihe twagize cy’amateka yacu kuko kuva abazungu baza basanze u Rwanda ari igihugu gikomeye, gifite umuco ukomeye, gifite ubuyobozi bukomeye, cyubakiye ku buyobozi bw’igihugu, n’ibindi .Cyari igihugu gikomeye cyane, cyujuje mu by’ukuri ibyangombwa byose by’ibihugu byateye imbere mu buryo bw’icyo gihe.
Baza baratekereje bati icyo gihugu turakijegeza gute ? ko tureba ibintu byose kibifite, kugirango tubashe kukinjiramo kugirango tucyonone.Icya mbere bakoze, ni ukubanza guca umuco, berekana ko Imana yacu itari Imana n’ibindi byatumye bimwe mu byo twita ubusirimu ari icyonona ibyo twari dufite.
Ni gute Abamisiyoneri bari kubahiriza inshingano bagendeyeho, batononnye umuco Nyarwanda?
Dr Niyomugabo :Bashoboraga kuza bakareba ibyo bazanye, bakareba n’ibyo dufite bigasesengurwa bigahuzwa .Hari nk’ibintu byiza bazanye tugomba kwemera harimo amashuri, imyambaro n’ibindi.
Rya yobokamana tukareba iridukwiriye.Abantu bakaganira buri muntu akabonamo inyungu, ariko icyo bakoze ni ukubirimbura bahereye ku kwica umuryango”
Namwe muwigisha muri ‘Litterature”mwatubwiye ibiwuca intege.Ariko se ni iki gikomeza umuco?.
Mwarimu Uwiringiyimana: Umuco ukomezwa na ba nyirawo aribo benegihugu.Nibo baba bafite umurongo baganaho, bazi umuzi bashibuka.Ngiye mu mvugo y’umuhanga umwe Amadou Hampâté Bâ niwe wavuze ngo ‘Umuco nink’igiti gikura, kikagara amashami amwe agatakara, andi agahunguka”.
Icyo giti ni benecyo baba baragiteye, niba gikuze ari inturusu ntikizahinduka umuvumu, nukirandura we nyiracyo nta mbuto uzabona.Niyo mpamvu mvuga ko umuco wuhirwa na ba nyirawo, bakamenya umuzi cya giti gishibukaho, bakamenya kucyuhira, kikabateza imbere ndetse kikazabagaburira.
Umuco urahari ntabwo wacitse kuko Rwanda ntabwo rwacitse, ahubwo icyacitse ni imico, imigirire runaka y’abo bantu twakwita ko bari mu cyeragati batazi aho bashibuka.Nubwo Hari inzego zishinzwe kubagarura (RALC, NIC) ariko umuco ni uw’umuntu wese.
Hari abantu bakuru batakaza indagagaciro, nubwo imyitwarire muyita ikintu gitoya, iyo abantu bavuze ko umuco uri gucika izo mpungenge zabo ntizikwiye kumvikana?
Niyomugabo: Muby’ukuri hari ihame twavuze ko umuco urayiga, utera imbere, urakura kuko iyo uwufungiranye nanone umuco ushobora kuwica. Mugenzi wanjye yigeze gutanga urugero rwiza rw’igiti uko gikura.Ariko burya cya giti igihe cyose hakaba hari wamuzi ushibuka.
Abantu batanga ingero ngo mu myambarire, mu misango, mu kuvuga bati hari ibihinduka “Ibyo ni ibisanzwe. Kuko erega byose biraganisha kuri cya gihe cyabaye cy’itakazamuco, kuko ubu turi mu gihe cy’itozamuco noneho…, Ni ukuvuga ngo bya bikomere twavuze hari ikigero cyabayeho cy’abantu bakuze batigeze bagira amahirwe yo kwisanzura ku muco cyane cyane abize. Ariko hari n’amahirwe dufite y’abantu bakuru bakomeje bawihambiraho n’ibipimo byawo (Indangagaciro).
Nashakaga kuvuga ko ubu ikigomba kubakwa ari ukureba indangagaciro, noneho abantu bakongera bakazibutswa.Iyo bamaze kuzibutswa bakazimenya nibwo ushobora kumenya ko yayirenzeho.
Iyo twarangije kurinda umuco n’ibiwugize hari indi ntambwe tugomba gutera, aribyo turi gukora muri iri huriro ryacu ry’Abanyarwanda turi gukorera muri America, San Fransisco kuri uyu wa 24 Nzeli 2016, aho hari aho ugera ukavuga uti ’reka njye kubisangiza abandi mbibereke bifashe isi,’ hari aho ugera ukavuga uti ’reka njye no kubicuruza bimpe amafaranga’.
Twitter:@ericbirori


text:
Iterambere ry’u Rwanda ryubikiye imbehe kaminuza zo muri Congo
Abayobozi ba kaminuza z’i Bukavu muri Repubulika iharanira Demokarasi ya Kongo barataka igihombo gikabije batewe n’ubwiyongere bwa za kaminuza mu turere twa Rusizi na Nyamasheke, bigatuma abanyarwanda bambuka umupaka bajya kwiga i Bukavu bagabanuka cyane.
Mu myaka nk’itanu ishize, umubare munini w’Abanyarwanda bambukaga umupaka wa Rusizi bajya guhaha ubumenyi muri za kaminuza z’i Bukavu, bitewe n’uko za kaminuza zari zikiri nke mu Rwanda, ndetse izo muri Kongo zikaba ngo zarishyuzaga amafaranga make.
Uyu mubare munini w’abanyarwanda bajyaga kwiga muri Kongo watumye abashoramari baho bashyekerwa, maze bubaka za kaminuza nyinshi hafi y’u Rwanda, bizeye kungukira muri aba banyarwanda bagaragazaga inyota idasanzwe y’ubumenyi.
Ibyo izi kaminuza zo muri Kongo zakoreshaga mu kureshya abanyarwanda ni byinshi, dore ko ngo n’abazirangizagamo bamwe bazihabwagamo akazi ko kwigisha, byose muri gahunda yo kurushaho gukurura abanyarwanda ngo babahe ku mafaranga.
Bijyanye n’iterambere ryihuta cyane mu Rwanda, mu myaka mike ishize umubare wa za kaminuza mu Rwanda wariyongereye cyane, by’umwihariko mu turere twa Rusizi na Nyamasheke havuga za kaminuza, maze zivuna amaguru abajyaga guhaha ubumenyi i Bukavu.
Izi kaminuza zo mu Rwanda zazanye akarusho k’uburezi bufite ireme, maze abanyeshuri b’abanyarwanda bazigana ku bwinshi, izo muri Kongo zibura abanyeshuri.
Mu kiganiro Imvaho Nshya yagiranye na bamwe mu bayobozi ba kaminuza z’i Bukavu, bayigaragarije ko zimwe zatangiye gufunga imiryango, izindi zimukira mu mujyi rwagati wa Bukavu, dore hari izatakaje abanyeshuri barenga 90%.
Umuyobozi w’imwe muri izi kaminuza z’i Bukavu yabwiye Imvaho Nshya ko amafaranga abanyeshuri b’abanyekongo gusa bariha atatuma izi kaminuza zikomeza kubaho, dore ko ubusanzwe abanyarwanda barihaga menshi ugereranyije n’abenegihugu.
Yagize ati:“Twarahombye bikabije ndetse bamwe dushobora no gutangira gufunga imiryango, kuko tudashobora kubona amafaranga yo gukoresha aturutse mu banyeshuri b’abanyekongo gusa.
Kuko kaminuza ari nyinshi cyane kandi bariha make, kikaba ari ikibazo kidukomereye cyane, tudashobora kubonera igisubizo.”
Umuhuzabikorwa w’inzego zikorera ku mupaka wa Rusizi ya mbere ku ruhande rw’u Rwanda, Nyaminani Alphonse, aherutse kubwira iki kinyamakuru ko kuva aho kaminuza zitangiye kubonekera i Rusizi na Nyamasheke, abambuka umupaka bajya kwiga muri Kongo bagabanutse cyane, kuko inyota y’ubumenyi bari bafite n’igihugu cyabo cyayibamaze.
Yagize ati:“Mbere hano hacaga abatari munsi ya 3000 mu mpera z’icyumweru n’abandi nka 1500 buri munsi ariko ubu haraca abatarenga 50 ku munsi, kuko na kaminuza bazegerejwe iwabo.”
SRC: IMVAHO NSHYA


text:
Bamwe mu bahinzi ba kawa mu karere ka Rusizi, bavuga ko bababazwa no kuba bakangurirwa kenshi kongera ubwiza n’ubwinshi bwa kawa bahinga, nyamara bataranayisogongeraho ngo bumve ubwo bwiza bababwira.
Aba baturage bavuga ko bamaze igihe kinini mu bihinzi bwa kawa, nyamara usanga abazi uburyohe bwayo ari mbarwa.
Basaba ko hakorwa ibishoboka byose bakoroherezwa kubona kawa itunganyije nabo bakanywaho bakumva uko imeze, kuko ngo bibabaje kumva uhinga ikintu abanyamahanga bakaba ari bo bakimenya ubwiza n’uburyohe wowe ugatahira amafaranga gusa na yo atakumaze ubukene uko ubyifuza.
Bavuga ko bumva ku maradiyo bagasoma no mu binyamakuru ngo kawa y’u Rwanda iraryoshye iranakundwa cyane mu mahanga, bakumva ngo habaye umunsi wo gusogongera kawa, nyamara ukaba utajya mu iduka rya Rusizi na rimwe ngo wake kawa ihahingirwa uyibone kandi n’iryo sogongera batarijyamo.
Kampire Vestine wo muri koperative y’abagore bahinga kawa mu kagari ka Kabakobwa mu murenge wa Gashonga( COPUDIKA) yagize ati:
“Birababaje kubona maze imyaka myinshi mpinga kawa ukaba utambaza uburyohe bwayo ngo mbukubwire.Duheruka tuyijyana ku nganda kuyipimisha bakatubarira amafaranga, bakatubwira ko bayijyanye i Kigali no mu mahanga ngo abazungu bazayinywe.
Tukababona baza kutubwira ngo twongere ubwinshi n’uburyohe.Ndongera uburyohe nte n’ubwa mbere ntabuzi? Badushakire uko natwe abahinzi twajya tunywa kuri kawa twihingiye.”
Umusaza wo mu murenge wa Gikundamvura w’imyaka 76 yagize ati “Kuri iyi myaka mfite nta we urampiga ku buhinzi bwa kawa kandi mbukoze imyaka hafi 60, ariko mbabajwe n’uko ngiye kuzava ku isi ntakojeje kawa mu kanwa nahinze kuva ndi umwana kugeza ubu.”
Niyibizi Pierre, ushinzwe ibihingwa ngengabukungu muri aka karere, avuga ko koko bibabaje kubona umuntu ahinga ikintu imyaka 60 ataragikoza mu kanwa ngo yumve uko kimeze, akavuga ko byaterwaga n’uko muri aka karere nta ruganda ruhari rukaranga kawa, hari iziyitonora zikanayitunganya gusa,ikajyanwa i Kigali igakomereza mu mahanga ngo bayinwe, ariko abayihinga batayizi.
Yagize ati “Ni ikibazo gikomeyeariko kigiye gukemuka kuko muri aka karere haje uruganda ruzajya rukaranga kawa, ruri mu murenge wa Mururu, nubwo rutaratangira kuyikaranga ariko nirutangira neza tuzajya tubabwira bagire nke basiga ku masoko ya Rusizi n’abanyarusizi banywe ku gakawa bahinga, bumve uko kamera.”
Avuga ko NAEB yatangiye gukangurira abanyarwanda gukunda kawa no kuyinywa, izi mpungenge z’abaturage zikaba zizagenda zishira gahoro gahoro ubwo izaba igeze ku isoko.
Aka karere kabarirwamo ibiti bya kawa 5.600.000 n’inganda ziyitunganya 26 .nyamara nta na rumwe ruyikaranga ngo n’abanyarusizi babashe kunywa iby’iwabo.
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
Ntambabazi Emmanuel w’imyaka 57, wo mu kagari ka Kagarama, umurenge wa Karambi, mu karere ka Nyamasheke, akurikiranweho guhohotera umugore we Nyiranzabahimana Espérance w’imyaka 30, akamurya (...)
Imodoka y’Abashinwa bakora umuhanda wa Nyamasheke-Karongi yari itwawe n’umushoferi witwa Nizeyimana Fabien w’imyaka 45 yagonze moto yari itwaye Veterineri w’ umurenge wa Karambi, Tuyizere Pontien, (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Dore imwe mu mikorere ya kokombure ituma igira ubushobozi bwo kuvura indwara
Kokombure ni urubuto rwera nk’ igihaza, rukaribwa nk’ imboga, kandi rukaribwa rutarashya kuko iyo ruhiye rukomera rugata amazi yarwo. Kokombure ishobora kureshya na santimetero 15 kugeza kuri 25 z’ uburebure, na santimetero 5 z’ ubugari. Kuba kokombure igizwe n’ mazi angana na 96% y’ biro byayo, bituma mu kurya kokombure imwe umuntu aba ameze nk’ unyoye ikirahure cy’ amazi. Ni ukuvuga ko umuntu uriye amagarama 250 ya kokombure aba afashemo amagarama 240 y’ amazi.
Uretse kuba kokombure ari ikiribwa kimara inzara, ni ikiribwa kinafitiye umumaro munini umubiri wacu mu kuwuvura indwara. Uku kuvura indwara kokombure ifite, ahanini bituruka ku kuba ifite imyunyungugu igabanya ubusharire mu mubiri( alicanisant) nka K (Potasiyumu), Ca(kalisiyumu), na Mg (Manyeziyumu) ndetse n’ izindi nkingira mubiri nka pinoresinol, lariciresinol n’ ibindi…..
Dore imwe mu mikorere ya kokombure ituma igira ubushobozi bwo kuvura indwara:
Kugabanya ubusharire mu maraso buterwa no kurya ibyo kurya bituruka ku matungo.
Gusukura umubiri ikanyuza imyanda mu ruhu ndetse no mu nkari.
Yihutisha gukorwa kw’ inkari no kuzisohora.
Itera kwituma neza bitewe no kuba ahanini igizwe n’ amazi, ikaba inafite ibikatsi
biyonga.
kubobeza uruhu,no gufata neza inzara n’ umusatsi bitewe n’uko ifite S(sufure).
Zimwe mu ndwara kokombure idufasha kuvura:
Indwara z’ uruhu nka Eczémas, dermatoses, psoriasis. Kokombure kandi nanone
ishobora gufasha uruhu rwangiritse bitewe no kubaburwa n’ imirasire y’ izuba ariko aha
igakoreshwa mu kuyishyira inyuma ku ruhu.
Indwara yo kwituma impatwe(constipation). Aha biterwa n’ uko kokombure itera
imbaraga amara mato n’amanini.
Indwara zo mu nteranyirizo z’ ingingo nka goute, aha ahanini kokombure ibiterwa n’ uko
ifite ya myunyungugu igabanya ubusharire mu maraso.
Umubyibuho w’ikirenga. Kuko ifite ibivumbikisho bike ikanarinda inzara, ibi bituma
kokombure igabanya umubyibuho.
Diabete. Kokombure ifasha abarwaye indwara y’ isukari nyinshi mu maraso(diabete).
Bitewe n’ uko ikennye ku isuka ariko ikaba ifite andi ma vitamin nka A, B1, C, E. bituma
igira uruhare mu kugabanya isukari mu maraso.
Kugabanya umunaniro w’ ikerenga no kurinda kanseri cyane cyane iy’ ibere, na
porositate.
Uburyo ikoreshwa:
Kokombure ishobora kuribwa ari mbisi nka salade igihe ishyizwemo amavuta ndetse n’
indimu, kimwe n’ uko yavangwa n’ izinzi mboga zikora salade.
Ishobora gutekwa nk’ izindi mboga zisazwe
Aho byavuye:
1. Santé par les aliments page 324
2. Diabetes prevention and treatment page 79
Ndayisaba Charles@agakiza.org


text:
Ibikoresho ku bantu 3
Umutobe wo muri orange 1
Umutobe w’indimu 1
Pomme 2
Umuneke 1 wa gros Michel
Igice cy’inanasi nini
Fraise utubuto 4
Uko bikorwa
Ronga imbuto zose izo guhata uzihate neza ubundi uzikate
Shyira imbuto zose mu isorori cyangwa mu kindi gikoresho gifite isuku wategura ku -meza ukabona ko gisa neza
Hejuru y’izo mbuto nyanyagiazho umutobe w’ironji n’uw’indimu
Mu gihe hashyushye cyane ushobora kubishyira muri frigo ubifungure nyuma y’isaha
Macedoine yoroshye gukora
Ibikoresho ku bantu 3


text:
Hariho igihe umuntu ashobora kubwira undi ati «Ibyakubabaje ndabyumva, kandi rwose birakomeye.» Ibyo ni byiza, ariko se koko birashoboka neza kumva umuntu umubabaro afite mu mutima, nk’uko we abyumva ? icyakora ni byiza kumutega amatwi, no kumwegera ufite umugambi wo kumufasha, ariko burya Imana niyo ifite ubushobozi bwo kumenya neza imitima, kuko ariyo yaremye umuntu.
Hari ubwo wagerageza kumva umuntu kuko waciye mu mibabaro isa niyo yaciyemo,ukaba wamwumva kandi ukaba wamufasha nabyo ni byiza ni ubutwari, ariko se wabona hehe umuntu waciye mu bibazo abari mw’isi bose baciyemo ngo tuvuge ko yabasha kubafasha bose ?
Uwo niwe nshaka kukubwira,kuko burya abantu baravuka abababyaye bakabarera, bakabakorera ibyiza bifuza ko batera imbere, bakazagira icyo bimarira wenda bakazakimarira n’abandi, nuwavutse nawe akenshi mu b’umuntu, aba yifuza gutera imbere, afite byinshi areba imbere, wenda ashobora kugira umutima mwiza akaba yagira uwo afasha, ariko ntabishyira mu mpamvu ze zo kuba yaravutse, hariho umuntu rero wavutse, kuvuka kwe gufite intego yo kwikorere ibyaha, imibabaro, n’intimba by’abantu, kandi yabigezeho.
Imana ibonye ko ibibazo isi ifite kandi byinshi byazanywe n’icyaha, birumvikana ko aho icyaha kiri habaho n’ingaruka n’ingorane nyinshi ziterwa nacyo. Imana isanga yo yonyine ubwayo ariyo ishobora kugoboka, igakiza ibyaha by’abantu kandi igahumuriza imitima yabo, noneho itanga umwana wayo, yambara ishusho y’umuntu, aza kubana n’abantu, Bibiliya ibivuga itya « uwo nubwo yabanje kugira kamere y’Imana ntiyigeze yibwira ko guhwana n’Imana ari ikintu cyo kugundirwa,ahubwo yaretse ibye byose ahinduka nk’umuntu, ndetse afata kamere y’inkoreragahato, yabonetse ameze nk’umuntu, yicisha bugufi arumvira, ndetse ntiyanga no gupfa urupfu rwo k’umusaraba Abafilipi2 :6-8).
Uwo yitwa Yesu, kandi abahanuzi bamaze kubona ibyago, imibabaro. n’ibindi bibazo biri mw’isi. Imana yabakoreyemo kugirango bamenyeshe abantu ko hariho ushobora kubafasha niyo mpamvu Yesaya yahanuye ati « ni ukuri intimba zacu nizo yishyizeho, imibabaro yacu niyo yikoreye, (yesaya 53 ;4).
Yabaye umuntu kugirango abone uko atabara, akize, kandi ahumurize abantu, dore uko Ijambo ry’Imana rimuvuga « kubera iyo mpamvu yagombaga guhinduka akamera nk’abavandimwe be(abantu), kuburyo bwose, kugiragno abe umutambyi mukuru udahemuka kandi ugira imbabazi, ahagararire abantu imbere y’Imana » hakongera ngo « kuko ubwo yabanje kugeragezwa ubwe abasha gutabara abageragezwa bose » abaheburayo 2 :17-18
Yesu yaciye mu mibabaro myinshi y’uburyo bwose niwe wenyine mu buryo buhagije washobora gufasha no guhumuriza umutima w’umuntu byuzuye.
Nawe ubwo yazaga mwisi yaravuze ati « yemwe abarushye n’abaremerewe muze munsange ndabaruhura » matayo 28 ;11. Abanditsi b’ijambo ry’imana bamuvuzeho byinshi, urugero « ibibahagarika umutima byose mubimwegurire kuko abitaho » 1 petero 5 :7


text:
Kadogo
Kadogo
umugi wacu uteye amabengeza ariko abanyarwanda ntibafite ubushobozi bwo kuwubamo.Abubaka iriya miturirwa bose bafite ikibazo cy’amadeni ya za bank ndetse bamwe bakaba baratse inguzanyo hanze y’u Rwanda.None niba batabona ubwishyu kuko nta bantu bazikoreramo bizagenda bite?Ese banki niziteza cyamunara abazazigura bazazikoresha iki abazubatse batabonye.Uzambonera igisubuzo kitarizo kuzisenya azambwire kuko no kuzitaho bitoroshye mu gihe utazaba ufite ubushobozi bwo kwishyura inguzanyo.Murakoze
umugi wacu uteye amabengeza ariko abanyarwanda ntibafite ubushobozi bwo kuwubamo.Abubaka iriya miturirwa bose bafite ikibazo cy’amadeni ya za bank ndetse bamwe bakaba baratse inguzanyo hanze y’u Rwanda.None niba batabona ubwishyu kuko nta bantu bazikoreramo bizagenda bite?Ese banki niziteza cyamunara abazazigura bazazikoresha iki abazubatse batabonye.Uzambonera igisubuzo kitarizo kuzisenya azambwire kuko no kuzitaho bitoroshye mu gihe utazaba ufite ubushobozi bwo kwishyura inguzanyo.Murakoze
icyoninicyo kugirubuyobozi bwiza bivuga


text:
Mbere yo kuba umukuru w’igihugu rero na nyuma y’aho yaharaniye imibereho myiza y’abagore mu gihugu cye. Yabaye umwe mu bakobwa bake kandi ba mbere bize gusoma ururimi rw’iki mongoli ndetse hatangiye no kwandika ururimi rwabo rwa Tuva yabaye uwa mbere kuyiga no kubyigisha abandi. Yagiye kwiga Kaminuza mu Burusiya aba umwe mu banyeshuri 11 babashije kuharangiza muri 75 bari boherejwe. Kurangiza muri Kaminuza y’Uburusiya byari uguca agahigo kuri we na bagenzi be dore ko batari bafite inyigisho z’ibanze zihwanye n’izabandi bajyaga muri iyo kaminuza kandi bagombaga no kwiga ururimi rw’ikirusiya.
Anchimaa yari yarashakanye n’umugabo nawe w’umunyapolitiki witwaga Salchak Toka mu 1940 waje kwitaba imana mu 1973.
Nyuma yo kuba umukuru w’igihugu rero yakomeje gukora imirimo itandukanye ya politiki kugeza 1972 afashe ikiruhuko cy’iza bukuru. Anchimaa yavutse mu mwaka w’1916 yitaba Imana mu mwaka wa 2008 afite imyaka 96.
Amakuru dukesha wikipedia


text:
Ibikorwa bya muntu byangiza amazi akibasira ubuzima bw’abantu
Ikigo gishinzwe umutungo kamere mu Rwanda (RNRA) gitanga ko ibikorwa bya muntu bigira uruhare mu guhumanya amazi agateza ibibazo birimo n’uburwayi.
Byatangajwe na Vincent de Paul Kabalisa, umuyobozi mukuru wungirije ushinzwe umutungo muri RNRA, ubwo hasozwaga amahugurwa y’iminsi itatu yabereye mu Karere ka Musanze, yari agenewe inzego zitandukanye zifite aho zihuriye no kubungabunga amazi; tariki ya 06 Ukwakira 2016.
Agira ati “Tumaze kubona ko ikibazo cy’ibikorwa bya muntu bihumanya amazi mu mu buryo butandukanye twasabye Minisiteri y’ubuhinzi n’ubworozi kimwe n’izindi nzego zirimo abahagarariye abagore n’urubyiruko n’abandi kwitabira aya mahugurwa kugira ngo dufatire hamwe ingamba zo kudahumanya amazi.”
Akomeza avuga ko batewe inkeke na bimwe mu bikorwa bya muntu bigenda birushaho guhumanya amazi.
Akomeza avuga ko ayo mahugurwa yateguwe kugira ngo abantu bamenye uburyo amazi ashobora gucungwamo kandi atagize ingaruka ateza ku buzima bw’abantu.
Kabalisa avuga ko abantu bagomba kumenya kwita ku isuku y’amazi ntibemere ko hagira imyanda iyashokeramo ikayahumanya.
Ubushakashatsi bugaragaza ko ku isi, abantu babarirwa muri miliyoni eshatu n’igice bapfa buri mwaka bazize indwara ziterwa no kunywa amazi mabi.
Mu cyegeranyo cyakozwe n’umuryango w’abibumbye (UN), mu mwaka wa 2010 cyo kigaragaza ko amazi mabi yica abantu kurusha intambara.
Maniraho Venuste, ukomoka mu murenge wa Cyuve muri Musanze wahuye avuga ko nyuma yo guhura n’ibiza yarushijeho kumenya neza uburyo agomba kurinda ubutaka bwe ngo butajyanwa n’isuri, bukangiza amazi.
Muhizi Jules, umuyobozi wungirije w’Akarere ka Gicumbi, ushinzwe iterambere ry’ubukungu, Aimable witabiriye ayo mahugurwa avuga ko bungutse byinshi birebana n’imicungire y’amazi ku buryo aho kuba ikibazo agiye kubabera igisubizo.
Yagize ati “Ubumenyi tubonye nibwo tugiye gusangiza abaturage tuyoboye kugira ngo bumve neza uko ikibazo cy’imicungire y’amazi kimeze ariko natwe tubasobanurira tubifiteho ubumenyi”.
Ambassade y’u Buholandi mu Rwanda itangaza ko mu myaka ine, yateganyije inkunga ingana na miliyoni 18€, abarirwa muri miliyari 15RWf, mu rwego rwo kwita ku micungire y’amazi y’inzuzi n’imigezi mu gihugu; nk’uko Jan Vlaar umukozi muri iyo ambasade abivuga.


text:
Ntibikunze kubaho ariko birashoboka. Ibi biba ari uko igihe cy’ukwezi k’umugore ( ni ukuvuga igihe kiri hagati y’umunsi wa mbere w’imihango ndetse n’uwa mbere w’itaha) kiba kigufi cyane. Ibyo bishatse kuvuga ko igihe cy’uburumbuke gihura n’ibihe cy’intangiriro y’imihango, cyane cyane iyo imara igihe kirekire.
Mu bisanzwe habaho gusama igihe intanga ngore yahuye n’intanga ngabo mu muyoborantanga. Mu kwezi k’umugore gusanzwe ni ukuvuga ukw’iminsi 28, byibura hagati y’itariki y’umunsi wa 12 na 16 y’ukwezi k’umugore, intangangore irakura maze ikoherezwa mu muyoborantanga umwe.
Kuva igihe intangangore irekuriwe, ishobora kubaho byibura amasaha 24 mu muyoborantanga. Na ho kugira ngo umugore asame, bisaba ko intangangabo zigera mu miyoborantanga muri ayo masaha. Iyo intanga ngore itabanguriwe, irapfa, maze ikazasohokana n’imihango.
Mu gihe cy’imihango, iyindi ntanga iba irimo irategurwa kugira ngo irekurwe mu kwezi gukurikiyeho. Gusa abagore bose ntibagira ukwezi kw’imihango kungana. Kuri benshi, kumara iminsi 28, ku bandi kukamara 22 gusa cyangwa hasi yayo, akaba ari no kuri bene aba ikibazo cyo gusama mu gihe cy’imihango gishobora kugaragaraho.
Biteganywa ko intangangabo zishobora gutegereza kugera ku minsi itatu, bikaba bitaba igitangaza rero ko zigeza mu ntangiriro z’igihe cyo gusama.
Birashoboka kandi ko umugore yagira ikindi kibazo mu mura akava amaraso akabyitiranya n’imihango, bigahuza n’igihe cy’uburumbuke. Niba ushidikanya ku mihango yawe, bibwire muganga
Ni ngombwa rero ko umugore akomeza uburyo bwe bwo kuboneza urubyaro no mu gihe cy’imihango, kuko birashoboka ko yasama.
Birashoboka ko umugore yasama no mu gihe cy’imihango?
Ntibikunze kubaho ariko birashoboka. Ibi biba ari uko igihe cy’ukwezi k’umugore ( ni ukuvuga igihe kiri hagati y’umunsi wa mbere w’imihango ndetse n’uwa mbere w’itaha) kiba kigufi cyane. Ibyo bishatse kuvuga ko igihe cy’uburumbuke gihura n’ibihe cy’intangiriro y’imihango, cyane cyane iyo imara igihe kirekire.


text:
Hamwe bandika Violeta ,Viola , Violet, Violetta , Wioleta, Wioletta, Violetta n’ayandi.
Bimwe mu biranga ba Violette
Ni umuntu twakwita nkaho ari umunyamujyi, ajyana n’ibigezweho, ibyaduka byose wabibariza kuri we.
Akunda ibintu byiza ndetse n’udushya ndetse agendana n’igihe. Ibintu bya karande bimwe bavuga ngo niko byahoze hamwe n’imirimo igoranye we nta bikozwa.
Ni umuntu usabana ku rwego rushimishije, ushimishwa no guhorana n’abandi no kwishimana nabo.
Akunda ibigezweho n’uko yitwara bituma abo bahorana bamwishimira cyane kandi bakamwiyumvamo.
Akunda gutembera , yumva ko kugera ku bukire bitavuga ko wakwiyima ibyo ushaka cyangwa ngo ube umunyabugugu.
Ahorana ibitekerezo byiza ariko usanga atariko byose abishyira mu bikorwa.
Akunda umuntu umwitaho akamuguyaguya akamugaragariza urukundo mu bikorwa no mu magambo.
Akunze kwiga ibintu bituma agaragaza impano yifitemo nko gushushanya, gutera irangi, umuziki, gucuranga ,guteka gukina ikinamico n’ibindi byose bituma abantu bamenya ko ari we wabikoze.


text:
Gicumbi : Impunzi za Gihembe zirasaba ko abana babo bakwandikwa mu bitabo byiranga mimerere
Mu ruzinduko abadepite bagize komisiyo y’imibereho myiza y’abaturage y’u Rwanda bagiriye mu nkambi ya Gihembe iri mu karere ka Gicumbi, kuwa 19/12/2012,  basanze izo mpunzi zifite ikibazo cy’uko abana babo batandikwa mu bitabo by’irangamimerere.
Mu bibazo bagaragarijwe n’ubuyobozi bw’inkambi harimo kuba abana benshi bavuka batandikwa mu bitabo by’irangamimerere, bityo no kubona ibyemezo by’amavuko bikaba bitabashobokera nk’uko umuyobozi w’inkambi y’impunzi ya Gihembe Nsangiyera Jean yabitangaje.
Hagaragaramo kandi abana benshi barengeje igihe kigenwa n’itegeko cyo kwandikwa muri ibyo bitabo bakaba bafite impungenge z’uko bananditswe bacibwa amande kandi ntaho bayakura kuko batishoboye.
Ati “ turifuza ko ubuyobozi bw’umurenge wa Kageyo iyi nkambi ibarizwamo bwajya butworohereza mu kubandika mu bitabo by’irangamimerere ndetse kuko hagaragaramo abakobwa babyara badafite abagabo bazwi ko bashishikarizwa gushyira ahagaragara abo babyaranyeâ€.
Depite Rwaka Pierre Claver umwe mu bagize iyo komisiyo yatangaje ko ibibazo bagejejweho nizo mpunzi bagiye kubishyikiriza ubuyobozi bw’akarere nabwo bukagishakira igisubizo.
Aha bakaba baragiriwe inama z’uko bagomba kugaragaza ibibazo byabo hakiri kare kugirango bishakirwe umuti.
Iyo komisiyo yaje mu karere ka Gicumbi izanywe no gusura inkambi ya Gihembe ibarizwa muri ako Karere. Mbere yuko basura iyi nkambi bakaba babonanye n’ubuyobozi bw’Akarere.
Muri iyi nkambi kandi abana biga amashuri abanza n’icyiciro cyambere cy’amashuri yisumbuye ku buntu kuri ubu bakaba badashobora gukomeza amashuri bitewe n’uko inkunga bahabwaga na ONG (JRS) yagaharitswe guhera 2009.
Izo mpunzi zirifuza ko amashuri ya 12YBE ari hafi y’inkambi yakwagurwa kugirango abo bana bajye babona imyanya.
Barifuza kandi ko babona amashuri y’incuke mu nkambi, n’ubwo hari umushinga AVSI ukorera muri iyo nkambi washyizeho amarerero abana baherwamo uburere bw’ibanze n’ubufasha bwihariye kubabana n’ubumuga.
Aba badepite barimo gukora ingendo mu ntara n’umujyi wa Kigali bagamije kureba no kumenya imibereho y’abana bafunzwe bari muri gereza n’ibibazo bahura nabyo ndetse  n’ ibibazo by’umwihariko abana bari mu nkambi z’impunzi bahura nabyo,n’ibindi.


text:
Abahinzi batangiye iyo gahunda ni abahinga mu bishanga. Ibishanga byo muri Burera ubu bihinzemo ibirayi. Batangiye kubyuhira muri Nyakanga 2016, biteganyijwe kwera muri Kanama.
Abahinga mu gishanga cya Ndongozi kiri mu Murenge wa Nemba, bavuga ko bahinze ibirayi nk’uko bisanzwe. Ariko ngo batunguwe no kubona izuba ry’impeshyi ritangira kuva kare muri Gicurasi kandi ryajyaga riva muri Kamena.
Mbonigaba Phocus ukuriye imwe mu makoperative ahinga muri icyo gishanga, avuga ko babonye ibirayi bidakura neza, bisunga ubuyobozi kugira ngo bubafashe. Ubuyobozi bwabakoreye ubuvugizi muri Minisiteri y’Ubuhinzi n’Ubworozi (MINAGRI), babaha imashini zivomerera.
Agira ati “Iyo dutunguwe n’ikirere izuba rikava kare, ubwo nyine tugira ikibazo cy’inzara. Kandi aka karere kacu ni kamwe mu turere tugaburira igihugu. Ni ukuvuga ngo iyo dutunguwe n’ikirere, igihugu na cyo kirahahombera.”
Akomeza avuga ko kuba barabonye imashini zivomerera, batazongera gutungurwa n’imihindagurikire y’ikirere.
Bavuga ko bagiye kongera ibihembwe byo guhinga bibe bitatu kuko ngo no mu gihe cy’izuba bazajya bahinga, mu gihe bari basanzwe bahinga mu bihembwe bibiri gusa kubera kwikanga izuba.
Mbonigaba akomeza avuga ko imashini ebyiri zuhira bahawe zidahagije, agasaba ko bahabwa izindi kugira ngo igishanga cyose kijye cyuhirirwa rimwe aho kugenda bimura izo bafite.
Nizeyimbabazi Jean de Dieu, Umuyobozi w’ishami ry’ubuhinzi n’umutungo kamere mu Karere ka Burera, avuga ko ari yo bagitangira, bakaba baratanze nke mu rwego rwo kureshya abahinzi.
Agira ati “Ni ukugira ngo abaturage babirebereho, nibabona ubwiza bwabyo na bo ubwabo bashoremo imari.”
Akomeza avuga ko MINAGRI yunganira abahinzi kubona ibyo bikoresho bivomerera. Bivuze ko niba umuhinzi akoze umushinga wo kuhira ufite agaciro ka Miliyoni imwe y’amafaranga y’u Rwanda, atanga ½ cyayo MINAGRI ikamutangira asigaye.
Nizeyimbabazi avuga ko ku ikubirito imashini zuhira 25 bazihaye amakoperative arindwi, ahinga ku buso bungana na Hegitari 1300.
Ibitekerezo ( 3 )
kugaragaza igitekerezo mu izina ryanjye ntacyo bitwaye
Iyi gahunda turayishimiye ikomeza ishirwemo ingufu ikibazo cy’amapfa kizabe amateka,abayobiozi ni abo gushimirwa, kandi bashake ukuntu iyi gahunda yo Ku hira imyaka mu gihe cy’impeshyi byakorwa no mu misozi aho kwibanda ku bishanga.
Ni byiza. Ariko biratugora gutandukanya ibikorwa bya Minagri n’ibya RAB. Mbona ibyiza byose byitirirwa Minagri ibibi bikaba ibya RAB. Kdi jye iyi gahunda yo kuhira imyaka nayifashijwemo n’abasore bo muri RAB.


text:
Bamwe mu babyeyi bafite abana biga bicumbikiye mu macumbi bakunze kwita ‘ghetto’ barasaba ko icyemezo cyo guca aya macumbi cyakwigwaho neza, kuko bene aya macumbi bayifashisha mu rwego rwo korohereza abana babo bakora ingendo ndende bajya kwiga.
Nyuma y’uko bivugiwe mu nama y’umutekano y’Intara y’Uburasirazuba ndetse bikanemezwa na Guverineri Uwamariya Odette, bamwe mu babyeyi baravuga ko nta mpamvu babona yatuma ‘ghetto’ zicibwa, kuko abana babo bazibamo kugira ngo bagabanye ingendo ndende bakora bajya ku ishuri.
Bamwe mu babyeyi baganiriye n’Imvaho Nshya, bemeza ko ari bo bahitiyemo abana babo kujya kuba muri ‘ghetto’.
Uwamurera Rehma, utuye mu murenge wa Musha, ni umwe mu babyeyi badashyigikiye ko ‘ghetto’ zicibwa.
Yagize ati:“Urabona ubu ibintu byarakomeye iyo ufashe umwana wawe ukamutwara kuba muri bene wabo uba ubikoreje umutwaro, nyamara n’ubusanzwe aho agiye kuba uzajya umutunga, birutwa rero n’uko wamujyana ahantu wizeye ukamucumbikishirizayo ukajya umumenyera ibyo akeneye byose nta muntu umwinuba.
Abashaka guca ariya mazu babanze bakemure ikibazo dufite cy’uko abana hari ibyo bashaka kwiga bitari hafi yabo, n’aho biri bagerayo bagasanga nta macumbi y’ikigo ahari, uburezi bw’imyaka 12 ntabwo bwose bufite amashami abana bashaka kwiga ari hafi yabo, kuko hari ishami usanga riri ahantu hamwe mu karere kose, kandi ugasanga umwana ni ryo ashaka kwiga.”
Habakurama, Umwe mu banyeshuri uba muri bene aya macumbi, yemeza ko icyemezo cyo kwicumbikira iwabo bakizi, bityo akaba asanga ntacyo kimutwaye.
Yagize ati:“Aho ntuye ni kure y’ishuri, kugira ngo noroshye ikibazo cy’ingendo nahisemo kuza kuba muri ghetto, ndamutse ngiye n’amaguru nahagenda nk’amasaha 3.
Nasanze bitakunda maze kubyumvikanaho n’ababyeyi bemera ko nza kuba muri ghetto, ubundi muri ‘weekend’ ngataha nkajya kuzana ibyo nzarya.”
Ababyeyi n’abanyeshuri bose bemeranya ku mpungege ubuyobozi bufite, ko abana bashobora kwigira imico mibi muri ghetto, ariko kandi ngo mu gihe hatarakemurwa ikibitera biragoye ko iki kibazo kizabonerwa umuti, kuko utwara umwana we muri ghetto biba ari amaburakindi.
Ubwo yaganiraga n’abanyamakuru kuri iki cyemezo, Guverineri w’Intara y’Uburasirazuba, Uwamariya Odette yagize ati:“Politiki dufite y’uburezi ntiyemerera abana kuba ku mashuri bicumbikiye, abana baragenda bakishakira amacumbi nyamara muri aya macumbi kuko nta muntu ubagenga bikorera ibyo bishakiye, niho haba intandaro y’uko bamwe muri aba bana bajyanwa mu bucuruzi bw’abantu, abandi bakaba imbata y’ikoreshwa ry’ibiyobyabwenge.
Aho bigaragara ko hari ikibazo twumvikanye n’uturere ko dukora igenzura abana bagashakirwa uburyo bacumbikirwa, ariko bizwi n’ubuyobozi ku buryo uburere bwabo bukurikiranwa.”
eyNzhfhKmDEm 19 January
xaKHlrGZsfuNyqZI 19 January
yWiRRsxWrYTcWDYP 13 January
zrfnjsaorgh 11 January
VfqRfY uyhwqbsijccp, [url=http://ecspmadpvzub.com/]ecspmadpvzub[/url], [link=http://axkzxpvpkfqx.com/]axkzxpvpkfqx[/link], http://gnddwtnzrlvz.com/
ybuSXnRsRyHJBnhNwJQ 11 January
hEGngWPIJdhZGdL 9 January
Barnypok 8 January
BeyOrhrjSG 7 January
nZNXXDUNTW 6 January
BkFObPgo December 2016
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Ishami ry'umuryango w'abibumbye ryita ku bana, UNICEF, ntirikoresha ingengo y'imari yaryo yose mu Rwanda. Buri mwaka UNICEF isubiza abaterankunga 35% by’ingengo y’imari yayo kubera imishinga ihera muri za minisiteri, cyangwa se iyatanzweho imfashanyo ntitangirwe raporo.
Ibyo na byo biterwa n’imicungire mibi y'imishinga igenerwa abana haba k’uruhande rwa za minisiteri cyangwa se indi miryango itabogamiye kuri Leta.
Mu gihe UNICEF isubiza igice kinini cy’ingengo y’imari yayo, uburenganzira bw'umwana mu Rwanda bukomeje kubangamirwa. Bamwe mu bana bo mu mihanda batoroka ibigo bibakira bemeza ko hari ibigo bimwe bifata abana nabi kandi UNICEF ibitangamo imfashanyo.
Undi mubare munini w'abana b'imfubyi nturi mu mashuri kubera kubura amafaranga y'ishuri.
Abandi bana bagenda bava mu mashuri ni ab’abatindi nyakujya babura amafaranga y’ishuri n'ibikoresho by'ishuri mu mashuri abanza. Usanga abo bana bakora imirimo ivunanye bakiri bato kugira ngo bashobore kwitunga cyangwa gutunga imiryango yabo.
Hari kandi n’imfubyi zakiriwe mu miryango itigera ibandikisha mu bana bagomba kurihiriwa amashuri kugira ngo bakomeze kubakorera imirimo yo mu rugo. Inshuro nyinshi abo bana bameze nk'imfungwa k’uburyo kubamenya bigorana.
Hari n’ikindi kiciro cy'abana bahahamutse kubera itsembabwoko n'intambara. Ubwo burwayi bubabuza gukomeza amashuri, cyane cyane iyo bakiriwe mu miryango itabitaho.
Abandi bana bava mu mashuri kubera ababyeyi babo bafunze, bakabura uko bajya kwiga kuko ntawe ubitaho, cyangwa se bagahitamo gukora ngo bagemurire ababyeyi babo.
Imfubyi za SIDA na zo zifite ibibazo zihariye. Imiryango isigaye itinya kuzakira kubera gutinya ko babanduriza abana babo cyangwa bakabarushya iyo barwaye.
Ibibazo by’abana mu Rwanda ni byinshi. Hari cy’abafatwa ku ngufu, abandi bakicwa ku bakivuka, n'ibindi.
Ingaruka z'ibyo bibazo byose ku bana ni nyinshi. Abana bahuye n’ibibazo nk’ibyo ni bo akenshi usanga ari inzererezi, indaya n’ibisambo, cyangwa se bakaba banywa ibiyobyabwenge. Ibyo byose bituma bagira imibereho mibi cyane, ndetse rimwe na rimwe bagahohoterwa.
Biteye agahinda rero kubona UNICEF ifite ubushake bwo kugoboka abo bana igomba gusubiza abaterankunga amafaranga angana atyo kubera uburangare bwa Leta n'imiryango itabogamiye kuri leta yitwa ko iharanira uburenganzira bw'ikiremwa-muntu.
______________________________________________________


text:
ven.
26
oct.
2012
ISOMO RYA MBERE
Isomo ryo mu ibaruwa Mutagatifu Pawulo Intumwa
yandikiye Abanyefezi (Ef 6, 10-20)
Bavandimwe, 10nimugire ubutwari muri Nyagasani, mugire imbaraga ze zizabashoboza byose. 11Nimwambare intwaro zikomoka ku Mana, kugira ngo mubashe guhangara imitego ya Sekibi. 12Erega abanzi turwana si abantu, ahubwo abo turwana ni Ibikomangoma n’Ibihangange, n’Abegenga b’iyi si y’umwijima, n’izindi roho mbi zo mu kirere. 13Nuko rero nimwitwaze intwaro z’Imana, kugira ngo muzashobore gukomera ku munsi mubi, muzatsinde mudacogoye. 14Ngaho rero nimuhagarare gitwari ! Ukuri mukugire nk’umukandara mukenyeje, ubutungane mubwambare nk’ikoti ry’icyuma, 15umwete wo kogeza Inkuru Nziza y’amahoro ubabere nk’inkweto mu birenge. 16Ariko cyane cyane muhorane ukwemera, kubabere nk’ingabo izazimya imyambi igurumana ya Nyakibi. 17Nimwakire ingofero y’umukiro, n’inkota muhawe na Roho ari yo Jambo ry’Imana. 18Igihe cyose muhore musenga kandi mwambaza ku buryo bwose mubwirijwe na Roho ; mubyitondere kandi musabire abatagatifujwe bose. 19Nanjye munsabire kugira ngo mpabwe imbaraga zo kuvuga nshize amanga, namamaza iyobera ry’Inkuru Nziza 20mbereye intumwa n’ubwo ndi mu munyururu bwose. Icyampa ngo nshobore kuvuga ibyayo nshize amanga uko mbigomba.
ZABURI (Zab 144 (143), 1-2a, 1a.2bcd, 9-10)
Inyik/ Nihasingizwe Uhoraho, rutare rwanjye.
Nihasingizwe Uhoraho, rutare rwanjye,
we utoza amaboko yanjye ibyo kurwana,
n’intoki zanjye ibyo kurema urugamba.
Ni we mbaraga zanjye n’ubuhungiro bwanjye.
Nihasingizwe Uhoraho, rutare rwanjye,
ibirindiro byanjye n’umukiza wanjye ;
ni we ngabo inkingira nkihugika iruhande rwe,
ni na we ucogoza amahanga ngo nyategeke.
Mana yanjye, nzakuririmbira indirimbo nshya,
ngucurangire inanga y’imirya cumi,
wowe uha abami kuganza,
ugakiza Dawudi, umugaragu wawe.
IBANGONDIRIMBO RIBANZIRIZA IVANJILI (Lk 19, 38)
Alleluya Alleluya.
Nahabwe impundu uje mu izina rya Nyagasani.
Amahoro mu ijuru, n’ikuzo mu bushorishori bwaryo !
Alleluya.
IVANJILI
+ Luka (Lk 13, 31-35)
31Icyo gihe, bamwe mu Bafarizayi begera Yezu baramubwira bati « Haguruka uve hano, kuko Herodi ashaka kukwicisha. » 32Arabasubiza ati « Nimujye kubwira uwo muhari muti ‘Uyu munsi n’ejo ndirukana roho mbi nkize n’abarwayi, maze ku munsi wa gatatu nzabe ndangije.’ 33Ariko uyu munsi, ejo n’ejo bundi ngomba gukomeza urugendo rwanjye, kuko bidakwiye ko umuhanuzi apfira ahandi hatari i Yeruzalemu.
34Yeruzalemu, Yeruzalemu, wowe wica abahanuzi ugatera amabuye abagutumweho, ni kangahe nashatse kwegeranya abana bawe nk’uko inkoko ibundikira abana bayo mu mababa, ariko wowe ukanga ! 35Dore inzu mutuyemo izabasenyukiraho. Koko rero ndabibabwiye : ntimuzongera kumbona ukundi kugeza igihe muzavugira muti ‘Nihasingizwe uje mu izina rya Nyagasani !’ »


text:
sam.
11
déc.
2010
Yohana Fransiska yavukiye i Dijon mu Bufaransa, kuwa 23 Mutarama 1572. Yapfushije nyina akiri muto cyane, akomeza kurerwa na se Fremyot wari umujyanama mukuru mu gihugu. Yujuje imyaka makumyabiri avutse, yashyingiranywe n’umusore Kristofori wa Chantal. Babanye neza mu maharo no mu bwumvikane, babyarana abana bane. Mu myaka yose bamaranye n’umugabo we, yashishikariye cyane gutoza abana be imigenzo myiza ya gikristu. Akabaha urugero rwiza yumva misa buri munsi. Yabatoje isengesho, ndetse na we ubwe kandi agatura Imana ibyishimo n’umunezero yari, aflte by’urugo rwe.
Haciye imyaka igera ku munani, urupfu rwabaciyemo icyuho, umugabo we apfa arashwe na mugenzi we bajyanye guhiga mu ishyamba. Ibyo Yohana biramuzonga cyane ariko kuko yari afite ukwemera gukomeye arabyihanganira, akomeza kwiragiza Nyagasani. Nuko buhoro buhoro akomeza kurera abana be, abifashijwemo n’umubyeyi we na sebukwe. Nibwo rero haciye igihe, Nyagasani amuyoboye kuri Fransisko wa Sale, wari umwepiskopi wa Genève. Nawe amubera koko umubyeyi mu byerekeye roho ye, amuyobora inzira y’ubutagatifu.
Mu mwaka w’1610, Yohana Fransiska wa Chantal yiyemeje kwiyegurira Imana, abyumvisha abana be n’ababyeyi bombi. Nuko ajya kwitegura kurema umuryango w’abihaye Imana, yise : uwa «Bikira Mariya ajya gusuhuza Elizabeti» (Abavizitandine). Abagize uwo muryango bakaba abantu bitangiye isengesho kandi bakavura abarwayi. Kuva yamara kurema uwo muryango, yatangiye kugenda ubutaruhuka azenguruka Ubufaransa bwose yubakisha ibigo byinshi by’ababikira b’uwo muryango yaremye. Nyuma y’uko kwitanga gukomeye yamamaza ingoma y’Imana, Yohana Fransiska wa Chantal yaguye i Moulins, kuwa 31 Ukuboza 1641.


text:
jeu.
23
août
2012
ISOMO RYA MBERE
Isomo ryo mu ibaruwa ya mbere Mutagatifu Pawulo Intumwa yandikiye Abanyakorinti (1 Kor 1, 17-25)
Bavandimwe, 17Kristu ntiyanyohereje kubatiza, ahubwo yantumye kwamamaza Inkuru Nziza, atari mu magambo y’ubuhanga ngo hato umusaraba wa Kristu udakurizaho guta agaciro. 18Mu by’ukuri, kwamamaza urupfu rwa Kristu ku musaraba bisa n’amahomvu ku bari mu nzira yo korama, ariko ku bari mu nzira yo gukira ari bo twe, ni ububasha bw’Imana. 19Kuko handitswe ngo “Nzasenya ubuhanga bw’abahanga kandi nzarimbura ubwenge bw’abanyabwenge.” 20Mbese uw’umuhanga ari he ? Uw’umunyabwenge ari hehe ? Uw’intyoza mu by’isi ari he ? Ko ubanza ubuhanga bw’iyi si Imana yarabuhinduye amahomvu ? 21Koko rero, isi ku bwenge bwayo ntiyashoboye kumenyera Imana mu bigaragaza ubuhanga bwayo, ni yo mpamvu Imana yihitiyemo gukiza abemera, ikoresheje ubusazi bw’iyamamazabutumwa. 22Mu gihe Abayahudi bigomba ibitangaza, Abagereki bo bashimikiriye iby’ubuhanga, 23twebweho twamamaza Kristu wabambwe ku musaraba, bigashengura Abayahudi kandi bikitwa ibisazi ku Bagereki. 24Naho ku batowe, baba Abayahudi cyangwa Abagereki, Kristu uwo ni we bubasha bw’Imana n’ubuhanga bwayo. 25Kuko icyakwitwa ibisazi ariko giturutse ku Mana gitambutse kure ubuhanga bw’abantu, kandi icyakwitwa intege nke giturutse ku Mana gisumbye imbaraga z’abantu.
ZABURI (Zab 33 (32), 1-2, 4-5, 10-11)
Inyik/ Nyagasani, isi yuzuye ineza yawe.
Ntungane, nimukomere amashyi Uhoraho !
Abantu b’umutima uboneye bakwiye kumusingiza.
Nimusingize Uhoraho mucuranga icyembe,
munamucurangire inanga y’imirya cumi.
Kuko ijambo ry’Uhoraho ari intagorama,
n’ibikorwa bye byose bikaba indahinyuka.
Akunda ubutungane n’ubutabera,
isi yuzuye ineza y’Uhoraho.
Uhoraho yaburijemo imigambi y’amahanga,
ibitekerezo by’imiryango abihindura ubusa.
Nyamara umugambi w’Uhoraho ugumaho iteka ryose,
n’ibitekerezo by’umutima we bigahoraho,
uko ibihe bigenda biha ibindi.
IBANGONDIRIMBO RIBANZIRIZA IVANJILI (Lk 21, 36)
Alleluya Alleluya.
Hahirwa umuntu usenga igihe cyose :
azashobora gutunguka imbere y’Umwana w’umuntu.
Alleluya.
IVANJILI
+ Matayo (Mt 25, 1-13)
Muri icyo gihe, Yezu yabwiraga abigishwa be iby’ihindukira rye, maze abacira uyu mugani ati 1“Ingoma y’ijuru izagereranywa n’abakobwa cumi bafashe amatara yabo, bajya gusanganira umukwe. 2Batanu muri bo bari abapfayongo, abandi batanu ari abanyamutima. 3Abakobwa b’abapfayongo bafata amatara yabo, ariko ntibajyana amavuta yo kongeramo; 4naho abanyamutima bafata amatara hamwe n’amavuta mu tweso. 5Nuko rero umukwe atinze barahunyiza, bose barasinzira. 6Ariko mu gicuku akamu karavuga ngo ‘Dore umukwe araje, nimujye kumusanganira !’ 7Nuko ba bakobwa bose barabaduka, batunganya amatara yabo. 8Ab’abapfayongo babwira ab’abanyamutima bati ‘Nimuduhe ku mavuta yanyu, kuko amatara yacu agiye kuzima.’ 9Ariko abanyamutima barabasubiza bati ‘Ahubwo nimugane abacuruzi mwigurire, tutavaho tubura aduhagije twese.’ 10Igihe bagiye kuyagura umukwe aba araje; abiteguye binjirana na we mu nzu y’ubukwe, nuko umuryango urakingwa. 11Hanyuma ba bakobwa bandi baraza, barahamagara bati ‘Nyagasani, Nyagasani, dukingurire !’ 12We rero arababwira ati ‘Ndababwira ukuri : simbazi !’ 13Nuko rero murabe maso, kuko mutazi umunsi n’isaha.”


text:
Abenshi iyo bagiye gusuka usanga badasobanukiwe n’amazina y’ibyo baba bashaka kwisukisha.
Uyu munsi turababwira pencil itagiye inyuma nka chignon nk’uko abenshi babimenyereye ahubwo noneho izengurutse agahanga.
Impamvu ubu bwoko bwo gusuka babwita pencil ni uko usanga urunweri aho rutangiriye rusongoye cyagwa ruconze cyane nka kereyo uko iba imeze ni aho bituruka rero kuko bagereranya uburyo kereyo iba isongoye cyane aho bandikisha noneho ikagenda ibyibuha uko igenda izamuka niko no ku runweri biba bimeze.
Urunweri rutangira ari gato nk’agashinge rukagenda rubyibuha ugana inyuma.
Ikiza cya pencil izengurutse mu gahanga ntisaza vuba nk’uko ibindi bisuko bikunze kumera.
Umwihariko w’iyi pencil izengurutse mu gahanga ibera abantu bose ariko cyane cyane abafite agahanga kagaragara cyane. usanga pencil izengurutse yatumye baberwa kurushaho ndetse no gusa neza.
Pencil izengurutse
Abenshi iyo bagiye gusuka usanga badasobanukiwe n’amazina y’ibyo baba bashaka kwisukisha.
Labels: umusatsi


text:
Pastor Yonggi Cho ni muntu ki?
Dr. Paul Yonggi Cho, ukomoka muri Korea yepfo n’umubwiriza butumwa akaba ari nawe uyoboye urusengero runini kwisi yose, yatangiye umurimo (minisiteri) muri 1958, yatangiranye umubare muto wa bayoboke bateranira mw’ihema. Hakaba ubu hari ikinyuranyo ki nini ku mubare wabantu bamaze gukorwaho na ministeri ye. Itorero rye riri Seoul Korea ryicaza abantu barenga ibihumbi mirongo itandatu (60.000) kandi uwo mubare nti harimo abantu bicara hanze bagakurikiranira inyigisho ku byuma byabigenewe(ni nkuru yikinyamakuru Daily Telegraph, I Londire, yo muri Werurwe 12 1995)
Cho, afite abashumba 500 ba mukorera, ni ngengo yimari y’umwaka ingana na Miliyoni ijana ya ma Dolari ($ 100.000.000). Ntabwo ari umutungo wa Cho watumye ashobora kurenga kutemeranya na mahame ya teworoji. Ahubwo ni inyigisho yigisha ku mafaranga , no guterimbere. Cho, yizera ko aba kristo bafite uburenganzira ku butunzi. Yigisha avuga ko ubukene ari umuvumo uturuka kwa satani kandi akagira ati ububyutse bwo mu mwuka bwa Korea, nizo mbaraga zihishe z’ubukungu no gutera imbere ( yari inkuru yi kinyamakuru Daily Telegraph, yo ku wa 12 werurwe 1995)
Inkomoko ya Cho:
Cho yanze imyizerere ya buda yo mugihe cy’ubusore bwe ubwo yararembye arwaye igituntu.
Yemezako naramuka akize, azaba muganga.
Uyu mukozi w’Imana Cho,avuga ko yahinduwe nyuma yaho Yesu Kristo amusanze mugicuku, akamukiza, akamuhamagara kuba umubwiriza w’Ijambo ry’Imana aka na mwuzuza Umwuka Wera. Ku munsi yahereweho impamya bumenyi mwishuri rya Bibiliya , ni bwo yatangije ho itorero ryambere akaba ari ryo Torero azwiho cyane.
Uwitwa Synan abisobanura cyane ko icyavuyemo Yoido Full Gospel cyatangiye mu 1958 bateranira mw’ihema mu gaste gakenye cyane, gatuwe mu buryo bwa kajagari mu mugi wa Seoul. Mu 1961 uyu mukozi w’Imana Cho yongerewe abakristo igihe yabaga umusemuzi wu mu vugabutumwa Sam Todd ukomoka murusengero rwa ba nya Amerika rwa Pantekoti. Biturutse ku buryo Cho yakoranye na Todd mu giterane cye, byatumye urusengero rwa Cho rw’iyongeramo abantu. Undi musaruro mwiza Cho yungutse kubera gukorana na Todd mu giterane, niho Cho yakuye “inyigisho zo gutera imbere” imyizerere y’umuvugabutumwa nka Oral Roberts
Synan avuga ko Cho yatsinze ibintu bikomeye byishi mbere yuko ashobora kubaka urusengero rw’icaza abantu 1500. Izina ryi gikorwa cyavuye mur’ubwo butsinzi caje kwitwa “Yoido Full Gospel” Synan akomeza avuga ati kubera imbaraga z’ubu Mana zo gukora ibitangaza no gukiza indwara zari kuri Cho, byatumye abantu barushaho kwiyongera mu rusengero bagera 2000 muri 1964. Icyo gihe bitewe no kwiyongera kwa bantu Cho yagize akazi keshi kamutera kunanirwa cyane agerageza kwita ku murimo warumaze kuba munini, niko gutangiza “amateraniro mato mubyiciro bitandukanye” (cells groups) aho inshingano nyishi zitorero zahabwaga abayoboye ibyiciro bitandukanye. Bityo Cho ntiyongera kugira ishingano nyishi.
Kubera umubare munini wa bagore mwitorero akaba ari nabo bari beshi mu bayoboye yamatsinda mato, byazanye ikintu gikomeye cimpinduka mu muco wa Korea. Ya matorero mato yakomeje kuvuka ku muvuduko munini ku buryo mu mwaka 1985 hari hamaze kuvuka amatorero mato 50,000. Ibyiyongereye ku nshingano ze zo kuba umuyobozi mukuru w‘itorero ushinzwe kugenzura no gushaka uburyo umurimo warushaho gukorwa neza cyane cyane ko itorero ryari rimaze kuba rinini cyane, Cho yagizwe umuyobozi mukuru cyangwa se umugenzuzi mukuru wa Assemblies of God ya Korea yose.
Urusengero rwa Cho rwakomeje gukura binyuze mubihe bidasanzwe. Mu mwaka 1974 umubare wa bantu wariyongereye ugera ku bantu 23.000 , muri 1979 umubare wa bantu warenze 100,000. Iteraniro ry’abantu bangana batyo byari bigoye kubamenya. Uko gukura kw ‘itorero mu buryo budasanzwe byarakomeje , nyuma yimyaka 15 hari hamaze kwiyongera ibihumbi bya bantu.
Synan avuga ko haraho byageze mu kwezi hakiyongera abantu bangana 10,000. Mu mwaka wa 1994 abantu bari bamaze kuba 700,000, itorero ryari rimaze gufata umwanya wa mbere wo kwicaza abantu benshi ubwo ryakabakabaga abantu bagera kuri 1,000,000.
Byiyongereye ku shingano Cho yari afite zo kuba umushumba , Cho yari numwanditsi ukomeye azwi ku bitabo nka (the controversial) Fourth Dimension, Successful Home Church Cell Groups and Prosperity, Our Three-Fold Blessings in Christ. Cho yakoresheje inyigisho zibi bitabo bikaba byaramufashije gushimangira guterimbere bishingiye muri Bibiliya hamwe nu bumenyi yari afite muri Teworojiya.
."( mu wi 1976, Cho yatangije uburyo mpuza mahanga bwo gukuza itorero, “itsinda ry’abashumba bahuje imyizerere n’uburyo bwo gukuza itorero kwisi yose.” Mu buryo bwo gushimangira umurimo mugari yaramaze gutangira , Cho yatangije ikinyamakuru yise Kook Min Daily News. Mu mwaka 1994 iki kinyamakuru cyaramamaye cyane binyuze mu ba ba kirsto 700,000. Synan avuga ko iki kinyamakuru cyagize imbaraga nyishi kibera ijwi aba Kirsto bo muri Korea . Synan avuga ko imyumvire (Doctrine) ya Cho hamwe na Yoido Full Gospel Church ari yo yigishwa mu matorero ya Pantekote kw’isi . Synan akomeza avuga ko ubutumwa bwigishwa mu matorero bushingiye ku ngingo “ 5 ” arizo , Agakiza, Umwuka Wera, Gukira By’ubu Mana, Umugisha, no kugaruka ka Yesu Kristo bwa kabiri.
Amen!!


text:
HARI ICYO IMANA IGUSHAKAHO
Wakwibaza uti “Ese mu byukuri ni iki Imana inshakaho”, Umugambi w’Imana ku muntu ni uko akizwa akava mu byaha.Imana ikunda umuntu kuko no mu byaremwe byose ntagihwanyije ubwiza n’umuntu.Bibiliya itubwira ko umuntu yaremwe mu ishusho y’Imana (Itang 1:26-27) ibyo bigaragaza urukundo rukomeye Imana ikunda ikiremwa muntu.
Imana ni umuremyi w’ijuru n’isi,waremwe n’Imana kandi izi ibyawe byose.Hari igihe umuntu agera mu buzima bugoranye ibigeragezo bikaba byinshi cyane ukibaza uti “Ese ubundi naremewe iki?”Hari bamwe bahita bishora mu byaha by’uburyo butandukanye nk’ubusambanyi,kunywa ibiyobyabwenge n’ibindi, bakibwira ko ariho babonera amahoro nyamara nta mahoro y‘umunyabyaha kwa Yesu ni ho gusa wabonera amahoro.Hari icyo Bibiliya ibivugaho:
1.Waremewe kugirana ubusabane n’Imana
Twaremewe kugirana umubano ukomeye n’Imana,gusa uwo mubano waje gusenywa no gusuzugura Imana,ariko ku bwo gutsindishirizwa n’amaraso ya Yesu Kristo umuntu yongeye kugirana ubusabane n’Imana.(Rom 3:23-24).
2.Imana ni inyembabazi
Nta kindi gitandukanya umuntu n’Imana uretse ibyaha ariko ku bw’urukundo Imana idukunda n’Imbabazi zayo zitagira akagero ihora itwiyegereza nyamara ibihembo by’ibyaha ni urupfu ariko impano y’Imana ni ubugingo buhoraho muri Yesu Kristo Umwami wacu(Rom 6:23).
3.Yesu yazanywe no kuducungura
Imana yohereje umwana wayo kugirango abe impongano y’ibyaha byacu.Tubabarirwa ibyaha byacu ndetse tukazaronka n’ubugingo buhoraho binyuze mu kwizera Yesu Kristo nk’Umwami n’Umukiza wacu. “Kuko Imana yakunze abari mu isi cyane, byatumye itanga umwana wayo w’ikinege kugirango umwizera wese atarimbuka ahubwo ahabwe ubugingo buhoraho”(Yoh 3:16).
Deo JYAMUBANDI


text:
Rwanda : Ba nyir’utubari bitegure kujya birengera umutekano w’abakira babo
Umukuru wa polisi y’u Rwanda mu Ntara y’Iburasirazuba arahamagarira abacuruza inzoga mu tubari muri iyo Ntara gutangira kujya bagenzura ibibera mu tubari twabo kandi bakazirengera ingaruka z’ibibera More...
Nyagatare: Ubuyobozi bwahagurukiye abajya mu tubari mu masaha y’akazi
Nyuma y’uko inzego z’umutekano ngo zisangiye ibyinshi mu byaha bikorerwa mu Karere ka Nyagatare bikomoka ku biyobyabwenge n’ubusinzi, ubuyobozi bw’Akarere ka Nyagatare bufatanyije n’inzego More...


text:
Uko ubana n’abandi n’ubuhamya bagutangira bishobora gusobanura uwo uri we. Umuntu ashobora kubaho mu buzima bwa kamere ku buryo n’abandi bose babimenya ko we atavugirwamo. Ese koko niko bikwiriye kumera? Rev. Canon Antoine avuga ko bidakwiriye ko umuntu arangwa na kamere.
Antoine avuga ko umuntu muzima agomba kugira ubugwaneza muri we, kuvuga no kuvugwa neza nkuko Daniyeli umwami yamuhamagaje amubwira ko yumvise abantu bamutangira ubuhamya bwiza. Antoine yagize ati” Umwami Belushaza yabwiye Daniyeli ko yumvise bavuga ko umwuka w’Imana, umucyo, ubwenge bwiza no kwitegereza bikubonekaho. Ese I wanyu mu rugo cyangwa no mubaturanyi bakuvuga gute?”
Antoine Rutayisire avuga ko hari ibintu byiza byakagombye kuranga umuntu wese, avuga ko ikiza ari uko bajya bakuvuga ko uri umuntu ukunda, uri umunyamahoro, uhorana umunezero, ukagira ingeso nziza, ugwaneza, wihangana kandi ugira kwirinda.
Hariho abantu benshi bazi neza ko bacyambaye umuntu wa kera wa kamere, Rutayisire avuga ko hariho na bantu babyirata mwaganira akakubwira uburyo we atavogerwa ariko siko ko wowe ukwiriye kubaho ahubwo umuntu utacyambaye kamere agomba guhora yiyoroshya.
Ahereye ko imbaraga zikoreshwa mu gutongana arizo nyinshi kurusha izo utakaza igihe uvuganye umutima w’ubugwaneza, Antoine Rutayisire avuga ko icyangombwa ari ukwirinda kwera imbuto za kamere kuko ibyo ushaka uzabigeraho udataye igihe mukwera imbuto za kamere. Asaba abantu ko bagomba kwirinda kwera imbuto za kamere.
Ubugingo.com


text:
Ibisobanuro n’amateka by’umunsi wa Saint Valentin
Ubusanzwe umunsi wa Saint Valentin wizihizwa tariki ya 14 Gashyantare ku isi hose ufatwa nk’umunsi w’abakundana, uwo munsi ukaba uhurirana n’umunsi Kiliziya Gatolika izirikana ku buzima bwa Mutagatifu Valantini.
Ariko kuri uwo munsi wa Saint Valentin (Valentine’s Day) hari ibintu byinshi bitandukanye bikunze kuvugwa, ariko si ko byose aribyo, kandi si nako abantu bose babyumvikanaho. Gusa uwo munsi wo urahari. Aha rero turagaruka kuri bimwe mu byagiye biranga uwo munsi kuva igihe watangiriye (...)
Ubusanzwe umunsi wa Saint Valentin wizihizwa tariki ya 14 Gashyantare ku isi hose ufatwa nk’umunsi w’abakundana, uwo munsi ukaba uhurirana n’umunsi Kiliziya Gatolika izirikana ku buzima bwa Mutagatifu Valantini.
Ariko kuri uwo munsi wa Saint Valentin (Valentine’s Day) hari ibintu byinshi bitandukanye bikunze kuvugwa, ariko si ko byose aribyo, kandi si nako abantu bose babyumvikanaho. Gusa uwo munsi wo urahari. Aha rero turagaruka kuri bimwe mu byagiye biranga uwo munsi kuva igihe watangiriye (...)
Ubusanzwe umunsi wa Saint Valentin wizihizwa tariki ya 14 Gashyantare ku isi hose ufatwa nk’umunsi w’abakundana, uwo munsi ukaba uhurirana n’umunsi Kiliziya Gatolika izirikana ku buzima bwa Mutagatifu Valantini.
Ariko kuri uwo munsi wa Saint Valentin (Valentine’s Day) hari ibintu byinshi bitandukanye bikunze kuvugwa, ariko si ko byose aribyo, kandi si nako abantu bose babyumvikanaho. Gusa uwo munsi wo urahari. Aha rero turagaruka kuri bimwe mu byagiye biranga uwo munsi kuva igihe watangiriye kugeza ubu, bimwe mu bisobanuro by’ibiwukorwaho ndetse n’uko wizihizwa mu mpande zitandukanye z’isi.
Kuri uwo munsi, abasore n’inkumi bakundana (couples) bahana impano zitandukanye ziganjemo impapuro zanditseho imitoma, n’indabo z’amaroza atukura ubusanzwe avuga urukundo rugurumana (passion).
Aha bivugwa ko buri mwaka, kuri Saint Valentin hoherezwa amakarita agera kuri miliyari imwe n’igice, muri yo 83.6% akaba atangwa n’abagore bayaha abo bakunda… Saint Valentin rero ikaba igwa mu ntege umunsi mukuru wa Noheli mu gutangwaho amakarita menshi.
Kuki St Valentin iba muri Gashyantare ?
Kera umunsi wo hagati mu kwezi kwa Gashyantare ufatwa nk’ikimenyetso cy’urukundo n’uburumbuke kuva mu bihe bya kera (Antiquité). Mu Bagereki, kwari ukwezi bibukagamo ubukwe bw’imana zabo zikomeye Zeus na Héra. Mu Baromani, tariki 15 Gashyantare wabaga ari umunsi bizihizagaho Lupercales, aho baturaga ibitambo Lupercus, imana y’uburumbuke (fertilité).
None se Saint Valentin ni nde?
Muri Kiliziya Gatolika, habayeho ba Valentin 3 batandukanye bagiye bagirwa abatagatifu (saints) kubera ukwemera kwabo kutajegajega kwatumye bicwa nk’abahowe Imana (martyrs) n’ingoma z’igitugu zayoboraga Roma icyo gihe, hari mu kinyejana cya 3.
Valentin wa Roma: Uyu yari padiri, yishwe mu kinyejana cya gatatu azira ukwemera kwe, ashyingurwa i Roma hafi y’inzira yitwa Via Flaminia;
Valentin wa Terni: We yari umwepiskopi (bishop), nawe akaba yarishwe, ashyingurwa aho uwa mbere yashyinguwe;
Valentin w’umumaritiri wo mu majyaruguru ya Afurika, amateka ye akaba atazwi neza;
Muri aba ba Valentin 3 rero, uwitirirwa uriya munsi ni Valentin w’i Roma, bivugwa ko ku ngoma y’umwami w’abami Claude w’umugome (Claude Le Cruel), Roma yari mu ntambara abaturage batakundaga, maze afata icyemezo ko nta musirikari uzongera gushaka. Hagati aho, Valentin we yakomeje gusezeranya rwihishwa abakundanaga, harimo n’abasore b’abasirikare.
Byaje kumenyekana ibukuru n’uko arafungwa, ku munsi wo kunyongwa we rero (hari tariki 14 Gashyantare) yoherereza umukobwa wari ufite se wacungaga iyo gereza agapapuro kanditseho ngo “biturutse kuri Valentin wawe” Uwo mukobwa ngo Valentin yamwibonagamo… Ng’uko uko Valentin yagizwe umurinzi w’abakundana (le patron des amoureux).
Uko Saint Valentin yizihizwa ahantu hatandukanye
Ubundi kera uyu munsi wafatwaga nk’uw’abaselibateri kurusha abakundana. Abasore n’abakobwa bakinaga umukino aho abakobwa bihishaga, maze abasore bakabashaka; iyo umusore yavumburaga umukobwa, bagombaga gushyingiranwa mbere y’uko umwaka urangira… Ibaze byari bitangaje!
Mu kinyejana cya 14, nibwo mu Bwongereza uwo munsi wafashwe nk’uw’urukundo koko, kuko bemeraga ko inyoni z’ingabo n’iz’ingore zihura (accouplement/mating) kuri uwo munsi…
Ku munsi wa Saint Valentin, bamwe mu bakirisitu bajya gusura ibisigazwa bye (reliques) ahantu hatandukanye mu Burayi;
Mu Bushinwa na Taiwan, kuva mu mwaka wa 1980 uyu munsi wa Saint Valentin urizihizwa cyane.
Mu Buyapani ho ntibiba bisanzwe! Kuri uwo munsi, abagore n’abakobwa bategetswe kuzanira abagabo n’abasore bakorana za chocolats zihenze.
Gusa mu Buyapabi kuri 14 Werurwe abagabo nabo barishyura, bagaha abo bashiki babo umwenda, urukweto cyangwa ikindi gifite ibara ry’umweru kandi gihenze inshuro nibura 3 kurenza ya chocolat yaguriwe. Iyo tariki ya 14 Werurwe bayita “White Day”.
Uretse mu gihugu cya Muri Brésil ho bagira umunsi w’abakundana wihariye uba tariki 12 Kamena, ukaba witwa "dos namorados"; muri Colombia ho uba ku wa Gatandatu wa gatatu w’ukwa cyenda, ukaba witwa "dia del amor y amistad" (umunsi w’urukundo n’ubucuti).
Mu Rwanda naho, kuva mu mwaka wa 1998 uyu munsi witaweho cyane, kandi ugenda utera imbere umwaka ku mwaka, ndetse kuri ubu mu bo tubona nk’abanyeshuri bo muri za kaminuza baba aribo baboneka nk’abawizihiza kurusha abandi cyane ko benshi baba babyungukiyemo kwerekana ingufu z’aho urukundo rwabo rugera.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text: Ariko nkawe! Umuntu uhitisha ibitekerezo byawe aba yumva nta ngaruka? Uretse n'ibyo, wigeze ubona aho akanyaru gaca mu Burundi? Mwagiye muvuga ibyerekeranye. Abarundi ubushotoranyi bwabo kuri Ruhwa aho bashinga imambo ngo bayobye umugezi bimure imbibi z'igishanga. Aho birirwa bazengurukana amacumu muri Busozo, byose bigomba guhagarara. Naho intambara bahora bifuza ku Rwanda ntibazayibona. Izo ngabo bahuruje, bari bazi ko bazifite bonyine? Ariko siwo muti ! Agasozi kose gaturaho umuntu umwe, ahagira ikihe gisekuru !? Amakuru nk'aya arasenya ntiyubaka!!


text:
Allioni yahishuye ibyo umusore wamubera se w’ abana agomba kuba yujuje
Imvugo ireshya, utugambo tw’urukundo, imitoma n’amarangamutima atandukanye yumvikana akanagaragara ku bahanzi iyo baririmba ni bimwe mu bituma hari benshi bibaza cyane ku buryo bahagaze mu rukundo.
Buzindu Uwamwezi Aline [Allioni] ni umwe mu baririmbyikazi bo mu Rwanda bakurikirwa biturutse ku kimero cye n’umuziki akora. Hari abibaza ku bijyanye n’uburyo ahagaze mu rukundo, igihe ateganya kurushinga ndetse n’ibindi bitandukanye bigaruka cyane ku mibereho ye.
Mu kiganiro na IGIHE, Allioni wemeza ko nta muntu wihariye bakundana afite muri iki gihe, yasubije bimwe mu byibazwa ku buryo ahagaze mu rukundo, anagaruka ku ishusho y’umuryango yifuza kubonamo uwo bazarushinga.
Allioni avuga ko mu guhitamo uwo bazarushinga umwanya wa mbere awuha imico y’umusore hanyuma babyumva kimwe bakabona gutera intambwe yo kubimenyesha imiryango n’inshuti, ibyo bikajyana no kureba ku biranga aho agiye.
Ati “Kuri njye, icya mbere ni umusore ukijijwe kandi wizera Imana, ku bijyanye n’umuryango aturukamo naho bihuye cyane n’ibyo. Ikindi, nubaha cyane umuryango uvukamo abakozi, uhora uharanira iterambere ryaba iryawo, iry’abazawukomokamo n’iry’Igihugu muri rusange.”
Yakomeje avuga ko bimwe mu biri ku isonga mu byamushimisha mu muryango w’umusore bazarushinga harimo no kuba ‘wiganjemo abantu bagira urugwiro, ugendererwa n’ab’ingeri zose kandi udasanganiza abawugana kurobanura ku butoni.’
Allioni yabonye izuba ku wa 22 Ugushingo 1992, ku myaka 24 amaze kugira ahamya ko nta mukunzi afite. Mu mpera z’umwaka ushize ubwo yizihizaga isabukuru umutsima yawukatanye n’inshuti ze za hafi, undi mwanya awuharira gufasha incike za jenoside.
Mu muziki, yaherukaga gusohora indirimbo yise ‘Amahirwe’ igaruka ku nkuru y’umukobwa waguye ahashashe mu rukundo n’umusore yifuza ko yamuhora iruhande. Allioni yavuze ko amashusho y’iyo ndirimbo nayo ari bugufi, izakurikirwa n’indi itangiza 2017.
Ibitekerezo
-
sabu
12 January 2017 -
Akwiye gukizwa kuko ndabona usibye umeze nkawe,nta muntu utekereza wamwizera ngo yiyemeze kumuha urukundo. Abanze ashake ubwami bw’Imana no gukiranuka kwayo ibindi byose azabyongererwa.
-
-